Dana kekayaan berdaulat untuk generasi akan datang

TEBEDU:Penubuhan Dana Kekayaan Berdaulat Sarawak akan membawa pelbagai manfaat khususnya untuk generasi akan datang.

Ahli Dewan Undangan Negeri (ADUN) Tebedu, Dr Simon Sinang Bada, berkata dana itu akan disimpan untuk masa depan generasi muda di samping digunakan bagi perbelanjaan mengurus Sarawak nanti.

“Penubuhan dana ini membuktikan keupayaan kerajaan Sarawak yang mempunyai visi dan misi untuk menjamin masa hadapan rakyat negeri ini terjaga.

“Oleh itu, saya berharap agar dana ini juga akan membantu anak Sarawak untuk meneruskan pendidikan secara percuma,” katanya.

Beliau berkata demikian ketika berucap pada program Rami Krismas 2022 di Rumah Panjang Kampung Daha Kisau di sini.

Program sempena Hari Krismas itu dianjurkan oleh Unit Saberkas DUN Tebedu dengan kerjasama Jawatankuasa Kemajuan dan Keselamatan Kampung (JKKK) Daha Kisau dan Jabatan Penyiaran Sarawak (RTM) Wai FM Bidayuh.

Turut hadir, Timbalan Pengerusi Majlis Daerah Serian, Kaunselor Asem Linkin, Pengurus Wai FM, Monica Midi mewakili Pengarah RTM Sarawak dan Temenggong Bidayuh Bahagian Serian Henry Bujang Senden.

Oleh SHAHRUL QAIZAT

Keterangan gambar

MESRA… Dr. Simon Sinang Bada tiba Rumah Panjang Kampung Daha Kisau di Tebedu semalam.

See author's posts


Tidak usah terburu-buru

“Sabar, jangan terburu-buru..!  Itu mungkin aspek yang beregu wanita negara Anna Ching Yik Cheong-Teoh Mei Xing perlu memberi tumpuan menjelang dua kejohanan besar mereka, Kejohanan Badminton Asia (BAC) di Manila, Filipina dan Piala Uber 2022 di Bangkok, Thailand.

Mei Xing mengakui mereka perlu lebih bersabar semasa bertahan bagi mengelak daripada memberi mata mudah kepada lawan dalam kedua-dua kejohanan berkenaan.

“Sebagai beregu, kami selalu banyak menyerang untuk dapatkan mata tapi bila kami bertahan kami banyak buat silap.

Kami berdua selalu tak sabar ketika bertahan, selalu nak matikan cepat (mata) yang kemudiannya terbukti membawa padah kepada kami,” katanya kepada Bernama ketika ditemui baru-baru ini.

Biarpun ini merupakan penampilan kedua beliau dalam Piala Uber, Mei Xing berkata edisi tahun ini merupakan kali pertama beliau beraksi bersama Anna selepas bergandingan dengan bekas pasangannya, Yap Ling di Aarhus, Denmark tahun lepas.

Mei Xing berkata biarpun beliau dan Anna masih merupakan pasangan baharu, beliau masih merasakan beban tanggungjawab untuk beraksi dengan lebih baik di gelanggang kerana semakin ramai beregu lawan memerhatikan gaya permainan mereka.

“Dulu gandingan kami sangat lancar kerana orang tak baca lagi permainan kami, macam sekarang saya rasa beregu lain sudah mula membaca permainan kami dan cuba menghentikan rentak kami, “ katanya.

Pada masa sama, pemain berusia 25 tahun itu berharap untuk dapat mencapai ranking ke-50 dunia tahun ini selepas menduduki tangga ke-65 dunia pada masa ini bersama Anna.

Anna-Mei Xing dijadualkan bertemu Ashwini Bhat K.-Shikha Gautam dari India dalam pusingan pertama BAC, yang bermula esok sehingga 1 Mei.

Beregu negara itu kemudian akan berlepas ke Bangkok untuk Piala Uber 2022 yang dijadualkan berlangsung dari 8 hingga 15 Mei ini.

Malaysia diundi dalam Kumpulan C dengan tuan rumah dan naib juara 2018 Thailand, Denmark dan Mesir.

Selain Anna-Mei Xing, Persatuan Badminton Malaysia (BAM) juga mengharapkan kepada S Kisona, Goh Jin Wei, Eoon Qi Xuan, Myisha Khairul, Tan Zhing Yi, Chan Wen Tse, Pearly Tan, M Thinaah, Valeree Siow and Low Yeen Yuan untuk Piala Uber 2022.-Bernama

See author's posts


Lahirkan lebih ramai saintis

KUCHING: Kerajaan merancang melahirkan lebih ramai saintis terutama dalam bidang pembuatan kaca berkualiti tinggi di negeri ini menjelang 2030.

Ketua Menteri Datuk Patinggi Abang Johari Tun Openg yakin, dengan tertubuhnya Pusat Sains Sarawak di Petra Jaya usaha tersebut akan dapat dilaksanakan sekali gus mengubah keadaan negeri ini terutama dalam bidang Sains, Teknologi, Kejuruteraan dan Matematik (STEM).

“Ketika saya menjadi Menteri Industri satu ketika dulu, saya pernah ke Jepun dan berkunjung ke sebuah syarikat yang menghasilkan kaca berkualiti tinggi.

“Saya tanya mereka bagaimana kaca ini dihasilkan dan dimana mereka memperoleh pasir silika.

“Mereka memberitahu saya bahawa pasir silika ini mereka beli dari Sarawak,” katanya ketika berucap merasmikan Majlis Pecah Tanah Pusat Sains Sarawak yang dijangka siap 2024 di sini, semalam.

Oleh itu, Kerajaan Sarawak menghadkan eksport pasir silika ke Jepun kerana beliau yakin negeri ini akan melahirkan saintis yang dapat mengubah Sarawak pada tahun 2030 dalam bidang pembuatan kaca berkualiti tinggi.

“Kita jual pasir silika ke Jepun dan mereka buat kaca dan mikrosop berkualiti tinggi daripada pasir negeri kita di Bintulu.

“Syarikat di Jepun menjual kaca tersebut dengan harga 400 kali ganda dari harga pasir silika tersebut.

“Sebab itu saya hadkan penjualan pasir silika ke negara tersebut dan akan membawa teknologi membuat kaca berkualiti tinggi ke Sarawak,” ujarnya lagi.

Sekiranya negeri ini mempunyai saintis yang pakar dalam penghasilan kaca berkualiti tinggi dan boleh menambah nilai kepada pasir silika berkenaan, maka negeri ini dapat menghasilkan kaca buatan Sarawak sekali gus mengurangkan kebergantungan dengan negara Jepun.

Turut hadir, Menteri Pendidikan, Sains dan Penyelidikan Teknologi Dato’ Sri Michael Manyin Jawong.

Oleh Nur Ain Otsman

See author's posts


Pasaran getah dijangka didagangkan dalam jajaran kecil

KUALA LUMPUR: Pasaran getah Malaysia dijangka didagangkan dalam jajaran kecil pada minggu ini  untuk segmen getah kering minggu ini dan mungkin wujud ketidaktentuan pada lateks pukal.

Mantan Presiden Pertubuhan Pengilang Sarung Tangan Getah Malaysia (MARGMA), Dennis Low berkata, mengambil petunjuk daripada minggu sebelumnya kerana kelihatan wujud minat belian terhadap SMR 20 apabila industri automotif di China meningkat menjelang pengeluaran kenderaan pada akhir tahun.

“Sekiranya minat belian ini berterusan, harga fizikal getah SMR 20 mungkin akan naik dengan beberapa mata peratusan tetapi kita bimbing terhadap permintaan lateks pukal kerana permintaan bagi sarung tangan getah sudah berkurangan.

“Ada juga perubahan besar berlaku kepada sarung tangan sintetik kerana harganya telah mencapai paras puncak,” katanya kepada Bernama.

Pada kebiasaannya, jika perbezaan harga tidak terlalu banyak antara sarung tangan getah asli dan sarung tangan getah sintetik, orang ramai akan memilih sarung tangan sintetik (nitril), jelasnya.

Oleh itu, getah pukal akan menjadi sukar untuk mengekalkan tahap harga semasa sekiranya permintaan untuk sarung tangan getah asli terus menurun.

Sementara itu, seorang peniaga lain berpendapat bahawa pasaran akan tetap stabil minggu ini dengan jangkaan pemulihan yang kukuh akan berlaku dalam ekonomi AS, katanya.

Beliau berkata, penggiat pasaran dijangka akan mengikuti perkembangan hasil daripada pertemuan Pertubuhan Negara Pengeksport Petroleum (OPEC) dan sekutunya bersama dengan pelbagai data ekonomi global.

“Harga juga diunjurkan dapat menjejaki prestasi ringgit dan pasaran niaga hadapan getah serantau,” katanya.

Untuk minggu baharu berakhir, pasaran ditutup bercampur-campur, mengambil petunjuk daripada pasaran hadapan getah serantau dan harga minyak mentah.

Berdasarkan mingguan, harga rujukan Lembaga Getah Malaysia (MRB) untuk SMR 20 naik 24.5 sen kepada 685 sen sekilogram, sementara lateks pukal menyusut dua sen kepada 548 sen sekilogram. Pada 5.00 petang Jumaat, harga penutup MRB untuk SMR 20 berada pada 679.5 sen sekg, sementara lateks pukal pada 540 sen sekilogram.- Bernama

See author's posts


Negara Asia Selatan beralih ke China, Rusia

KATHMANDU: Sri Lanka mula menyuntik wanita hamil dengan vaksin Koronavirus China pada Rabu lalu dan Nepal meneruskan pemvaksinan dengan suntikan buatan China ketika jiran India beralih ke Beijing dan Moscow untuk mendapatkan bantuan bekalan.

Nepal menghentikan pemvaksinan pada akhir Mei setelah stok suntikan AstraZeneca dan Sinofarm China hampir habis.

Program ini disambung semula pada Selasa lalu setelah satu juta dos Sinopharm tiba dari China, satu-satunya negara yang memberi respons permintaannya untuk mendapatkan bantuan.

India sebelumnya membekalkan Nepal dengan vaksin AstraZeneca daripada pengeluarnya Serum Institute tetapi pada Mac lalu membekukan eksport vaksin ketika jangkitan melambung tinggi di dalam negara.

“Nepal telah mengirim permintaan ke banyak negara termasuk Amerika Syarikat (AS), Rusia dan negara lain tetapi belum ada vaksin tambahan,” kata Pegawai Kementerian Kesihatan, Samir Kumar Adhikari.

Hampir dua peratus rakyat negara ini diberi vaksin sepenuhnya.

Kira-kira 1.3 juta orang menerima satu dos AstraZeneca pada Mac lalu tetapi sejak itu tidak dapat mendapat suntikan.

Sementara itu, Sri Lanka secara agresif melancarkan suntikan Sinopharm China setelah menerima dua juta dos dalam seminggu terakhir.

Pada Rabu lalu, program ini dibuka untuk wanita hamil.

Pada masa sama, Sri Lanka di tengah gelombang jangkitan ketiga yang ganas mengumumkan bulan lalu ia juga membeli 13 juta vaksin Sputnik V dari Rusia.

Ketua Tindak Balas Covid-19 Sri Lanka, Ketua Tentera Shavendra Silva mengatakan Colombo berharap dapat melakukan vaksinasi seluruh populasi dewasa menjelang awal tahun depan.

Menurut Pejabat Presiden, Sri Lanka juga meminta bantuan Jepun untuk 600,000 suntikan AstraZeneca sehingga dapat memberikan dos kedua kepada orang yang menerima suntikan pertama.

Sementara itu, Bangladesh hanya memberikan dos kedua suntikan AstraZeneca sejak akhir April ketika bekalan berkurang.

Menteri Kesihatan, Zahid Maleque bulan lalu mengatakan Bangladesh  ingin membeli 50 juta dos daripada Sinopharm.

Malah, Menteri Luar Negeri A.K. Abdul Momen, berkata minggu ini setelah bertemu duta besar Rusia dan berhasrat untuk membeli lima juta dos Sputnik,

Momen mengatakan negaranya juga meminta dua juta dos AstraZeneca dari AS yang tmengumumkan bahawa ia merancang untuk mengeksport 80 juta dos vaksin ke seluruh dunia.

Penghantaran Pfizer juga tiba di Dhaka minggu lalu di bawah inisiatif Covax, sebuah program yang disokong oleh Pertubuhan Kesihatan Sedunia (WHO) untuk mengedarkan vaksin ke negara miskin.

Malah, India belum mengatakan tarikh eksport mungkin akan disambung semula.

Pada Selasa lalu, pihaknya mengatakan telah memesan 440 juta dos daripada Serum dan pengeluar tempatan, Bharat Biotech untuk digunakan di India.

Ia juga telah membuat pesanan awal untuk 300 juta dos vaksin yang belum disetujui dibuat oleh Biologis E. yang berpusat di Hyderabad -AFP

See author's posts


Harimau Malaya lega

“Kebenaran ini memberi ruang kepada pasukan negara untuk berlatih supaya kita dapat bersaing dengan lebih baik. Sebelum ini pasukan negara lain mengadakan latihan dan hanya kita tak dapat (jalani latihan), jadi bayangkan jika kita berdepan UAE tanpa sedikit pun persediaan,” katanya.

Semalam, Menteri Belia dan Sukan Datuk Seri Reezal Merican Naina Merican mengesahkan pihaknya bersama Majlis Sukan Negara (MSN) dan Persatuan Bola Sepak Malaysia (FAM) telah mencapai kata sepakat untuk melaksanakan kem latihan pusat skuad kebangsaan di MSN, Bukit Jalil secara kuarantin.

Perkembangan itu menyaksikan skuad kebangsaan bakal menjalani latihan berpasukan yang pertama dalam tempoh lebih setahun sejak kali terakhir barisan pemain dikumpulkan pada November 2019.

Terdahulu, kem latihan pusat skuad kebangsaan dijadual pada bulan ini terpaksa dibatalkan susulan pelaksanaan Perintah Kawalan Pergerakan (PKP) hingga 26 Januari ini.

Pada masa sama, Mohd Yusoff yang juga Timbalan Presiden FAM berkata tarikh bermula kem latihan pusat secara kuarantin yang dicadang diadakan di MSN, Bukit Jalil diserahkan sepenuhnya kepada Cheng Hoe dan barisan kejurulatihan beliau.

Beliau berkata Cheng Hoe perlu segera menentukan tarikh sesuai bagi memulakan kem latihan pusat skuad kebangsaan untuk mengelak timbul kekangan mendapatkan pelepasan pemain daripada pasukan masing-masing.

“Harap Cheng Hoe beri maklum balas secepat mungkin supaya kita dapat atur keperluan lain seperti soal kaedah kuarantin, kita perlu berhubung dengan pasukan pemain tersebut selain berhubung dengan MSN dalam menentukan tempat, semua itu memakan masa,” jelas beliau.

“Kem latihan berpusat di MSN secara kuarantin atau sebaliknya, pada saya yang penting mereka (pemain) dapat dikumpulkan untuk memberi peluang kepada Tan (Cheng Hoe) merangka pelan dari sudut taktikal terutama strategi perlawanan,” tambah Mohd Yusoff.

Malaysia kini berada di landasan terbaik untuk melayakkan diri ke pusingan akhir Piala Asia 2023 apabila berada di kedudukan kedua Kumpulan G Kelayakan Piala Dunia 2022/Piala Asia 2023 dengan mengumpul sembilan mata selepas mengharungi lima perlawanan.-Bernama

See author's posts


Malaysia, Arab Saudi perkukuh kerjasama

PUTRAJAYA: Malaysia dan Arab Saudi telah bersetuju membentuk Jawatankuasa Strategik Peringkat Tinggi bagi meningkatkan kerjasama dalam pelbagai bidang yang mempunyai kepentingan bersama.

Menteri Luar Datuk Seri Hishammuddin Tun Hussein berkata, beliau dan Menteri Luar Arab Saudi Putera Faisal Farhan Al-Saud akan menjadi pengerusi bersama jawatankuasa itu.

Beliau berkata, Malaysia dan Arab Saudi bersetuju bahawa selain meningkatkan usaha bersama dalam memerangi pandemik Covid-19, tumpuan harus diberikan kepada kerjasama dalam era pasca pandemik yang akan menjadi fokus Jawatankuasa Strategik Peringkat Tinggi.

“Ini penting kerana Covid-19 bukan hanya memberi kesan negatif terhadap kesihatan dan keselamatan rakyat kita tetapi juga menjejaskan ekonomi, sekuriti makanan dan rangkaian bekalan selain perkhidmatan sosial,” menurutnya dalam kenyataan di sini semalam.

Oleh itu, Hishammuddin berkata, melalui jawatankuasa tersebut, Malaysia dan Arab Saudi akan menjalin kerjasama erat bagi memastikan pemulihan ekonomi kedua-dua negara susulan kemerosotan ekonomi global.

Beliau berkata, Malaysia dan Arab Saudi juga akan bekerjasama rapat untuk menstabilkan sekuriti makanan serta mencergaskan semula rangkaian bekalan antara kedua-dua negara selain membantu rakyat yang berdepan kesan krisis Covid-19.

Kedua-dua negara akan turut memulakan perbincangan awal mengenai Kuota Haji bagi 2021, jumlah rakyat Malaysia yang dibenarkan menunaikan Umrah serta prosedur operasi standard (SOP) mengerjakan ibadat Haji dan Umrah, jika dibenarkan,sebelum vaksin Covid-19 ditemui.

“Memandangkan Arab Saudi dijangka melonggarkan sekatan sempadan antarabangsanya mulai 1 Januari 2021, keputusan ini membayangkan bahawa ibadat Haji dan Umrah mungkin dibenarkan bagi jemaah antarabangsa, dengan satu set SOP yang telah ditentukan,” katanya.

Bagaimanapun, Hishammuddin berkata,meskipun belum ada kata putus daripada Kerajaan Arab Saudi berhubung ibadat Haji dan Umrah serta kaedah menunaikannya,kedua-dua negara bersetuju bahawa perbincangan serta perancangan awal melalui Jawatankuasa Strategik Peringkat Tinggi adalah penting supaya mereka akan lebih bersedia selepas sebarang keputusan dibuat pada masa akan datang.

Katanya, beliau amat menghargai komitmen Kerajaan Arab Saudi untuk bersama-sama menubuhkan jawatankuasa itu dan percaya ia akan memanfaatkan kedua-dua negara.

Hishammuddin berkata, pada awal tahun ini, Arab Saudi telah menyumbang lebih tujuh juta unit peralatan perubatan kepada Malaysia, menjadikan negara itu penyumbang terbesar yang menghulurkan bantuan berkaitan Covid-19 untuk negara ini.– Bernama

See author's posts


Kerajaan pastikan kebajikan pekerja swasta terbela

PUTRAJAYA: Kerajaan akan memastikan kebajikan pekerja swasta perkhidmatan sokongan di hospital kerajaan terbela kerana mereka juga adalah petugas barisan hadapan dalam memerangi pandemik Covid-19 di negara ini, kata Menteri Kesihatan Khairy Jamaluddin.

Beliau berkata, meskipun pekerja swasta itu di bawah tanggungjawab syarikat konsesi masing-masing, kebajikan mereka tetap tanggungjawab Kementerian Kesihatan Malaysia (KKM).

“Saya beri komitmen dan akan usahakan kebajikan mereka (pekerja sokongan) ini kerana mereka juga frontliner (petugas barisan hadapan) yang membantu negara.

“Pekerja sokongan ini banyak bantu (KKM) mengurus pandemik Covid-19, jangan pandang rendah perjuangan mereka,” katanya selepas menerima memorandum daripada Kesatuan Pekerja-Pekerja Swasta Perkhidmatan Sokongan di Hospital-Hospital Kerajaan Semenanjung Malaysia di sini semalam.

Memorandum itu diserahkan oleh Pengerusinya Roziah Mohd Hashim, yang antara lain menuntut elaun Covid-19 diberikan kepada semua pekerja sokongan di hospital kerajaan dan menghapuskan sistem kontrak.

Khairy berkata, tuntutan dalam memorandum tersebut akan diteliti secara komprehensif dan beliau akan mengadakan pertemuan dengan syarikat konsesi bagi memahami dengan lebih mendalam isu yang dibangkitkan oleh kesatuan.

Sementara itu, Roziah melahirkan rasa syukur kerana Khairy menyatakan komitmennya untuk meneliti segala tuntutan yang dibuat oleh kesatuan.

“Saya berterima kasih kepada menteri kerana sudi luangkan masa mendengar isu berkaitan pekerja perkhidmatan sokongan di hospital kerajaan,” katanya. – Bernama

See author's posts


AADK miliki 11 KPI perlu dilaksanakan

BEKENU : Angesi Anti Dadah Kebangsaan Malaysia (AADK) Sarawak mempunyai sebelas Petunjuk Pretasi Utama (KPI) yang perlu dilaksanakan pada setiap tahun.

Timbalan Pengarah (Rawatan dan Pemulihan AADK Negeri Sarawak, Azli Senin berkata demikian ketika ditemui di RTC Bekenu semalam.

Katanya, AADK Sarawak perlu melakukan sebelas kali KPI termasuk Program Outreach ini seperti mana yang sedang dilaksanakan di sekitar kawasan Bekenu.

“Perlaksanaan kerajaan dengan penguatkuasa Perintah Kawalan Pergerakan (PKP) lepas bahawa banyak program AADK telah tertunda.

“Sehingga kerajaan membenarkan pergerakan aktiviti bertemu masyarakat kita mulakan program di Miri yang merupakan pertama dalam Perintah Kawalan Pergerakan Pemulihan (PKPP) ini,” jelasnya.

Tambahnya, kita perlu turun padang secara tradisional bertemu dengan orang ramai, ini sebab kadang-kadang maklumat yang kita lakukan tidak sampai kepada orang ramai.

“Kita turun padang hari ini terbukti bahawa terdapat orang ramai dikalangan orang tua tidak tahu apa sebenarnya AADK.

“Ramai daripada mereka fikirkan AADK ini seperti polis, sedangkan tugas kita ialah berusaha memberi bantuan perkhidmatan kepada orang ramai”, tambahnya lagi.

Turut hadir Ketua AADK Miri Mazlan Jikran, Pejabat Daerah Subis, PEMADAM Daerah Subis, wakil Pemimpin Masyarakat, Jawatankuasa Pemulihan Dadah Daerah (JKPD) Daerah Miri, Pejabat Kasihatan Bahagian Miri, Persatuan Pembimbing Rakan Sebaya (PRS).

See author's posts


SPR perlu RM1.2 bilion jika PRU mengejut

KUALA LUMPUR: Persidangan Dewan Rakyat semalam diberitahu sebanyak RM1.2 bilion diperlukan oleh Suruhanjaya Pilihan Raya (SPR) jika pilihan raya umum mengejut diadakan dalam tempoh penularan Covid-19 sekarang.

Menteri di Jabatan Perdana Menteri (Parlimen dan Undang-Undang) Datuk Takiyuddin Hassan berkata, jumlah itu adalah anggaran untuk melaksanakan proses pilihan raya dengan mengambil kira prosedur operasi standard (SOP) bagi mencegah penularan Covid-19.

“SPR memaklumkan sekiranya kerajaan adakan pilihan raya snap (mengejut) untuk seluruh negara pada masa ini, pasca-Covid-19, dianggarkan perbelanjaan sebanyak RM1.2 bilion diperlukan,” katanya menggulung perbahasan Rang Undang-undang Perbekalan Tambahan (2019) 2020 peringkat jawatankuasa bagi Jabatan Perdana Menteri di sini.

Beliau turut memberitahu Dewan Rakyat, daripada RM15 juta yang diterima SPR bagi 2019, sebanyak RM12,946,353.50 dibelanjakan untuk pelaksanaan lima pilihan raya kecil (PRK) iaitu PRK Parlimen Cameron Highlands, Parlimen Sandakan dan Parlimen Tanjung Piai serta Dewan Undangan Negeri (DUN) Semenyih dan DUN Rantau.

Dalam pada itu, Takiyuddin berkata kerajaan berhasrat mewujudkan dasar baharu berhubung penggunaan perkhidmatan Jabatan Peguam Negara bagi mewakili SPR dalam kes petisyen pilihan raya.

Beliau berkata ini kerana    daripada jumlah RM15 juta itu, sebanyak RM400,000 digunakan SPR bagi membiayai khidmat peguam swasta dalam hal berkaitan petisyen pilihan raya.

“Jabatan Penguam Negara dalam pentadbiran kerajaan terdahulu (Pakatan Harapan) telah memutuskan SPR tidak boleh mengunakan perkhidmatan Jabatan Peguam Negara kes petisyen pilihan raya dan perlu lantik penguam swasta.

“Kerajaan sekarang ini (Perikatan Nasional) berpandangan Jabatan Peguam Negara mempunyai kepakaran dalam menguruskan kes petisyen pilihan raya,” katanya. – Bernama

See author's posts


SEDC terajui pembangunan hub petrokimia

BINTULU: Perbadanan Pembangunan Ekonomi Sarawak (SEDC) menjadi peneraju utama dalam membangunkan Tanjung Kidurong yang menjadi Hub Petrokimia di negeri ini.

Ketua Menteri, Datuk Patinggi Abang Johari Tun Openg berkata, perbadanan itu akan menyediakan kemudahan seterusnya akan menarik pelaburan di kawasan itu.

“Unit Perancangan Ekonomi Sarawak (EPUS) sedang membuat beberapa kajian bagi menarik lebih banyak pelaburan luar ke Sarawak”.

“Kawasan ini akan menjadi Hub Petrokimia yang akan diurus dan dibangunkan oleh SEDC,” katanya kepada pemberita semasa melawat ke Tapak Projek Matanol di Tanjung Kidurong, di sini semalam.

Menurutnya, SEDC berperanan membangunkan kemudahan asas termasuk utiliti yang diperlukan syarikat yang mengendalikan petrokimia berkenaan.

Katanya, Hub Petrokimia terbabit memerlukan antara 320 hingga 360 pekerja mahir dalam bidang teknikal dan lebih 200 pekerjaan teknikal yang terbuka kepada mereka yang mempunyai pendidikan di peringkat diploma dan ijazah.

“Kita bekerjasama dengan Petronas yang akan membekalkan gas ke kawasan ini yang turut menarik pemain industri untuk melabur di sini disebabkan kemudahan asas yang akan disediakan,” katanya.

Turut hadir  Menteri Integriti dan Ombudsman, Datuk Talip Zulpilip, Pengerusi SEDC Tan Sri  Datuk Amar Abdul Aziz Dato’ Husain, Ahli Dewan Undangan Negeri (ADUN) Samalaju, Majang Renggi dan ADUN Murum, Kennedy Chuk Pai.

Oleh Ellie Edward

See author's posts


E&E akan terus jadi pemacu pertumbuhan Malaysia

SEGMEN elektrik dan elektronik (E&E) akan terus menjadi pemacu pertumbuhan penting ekonomi.

GEORGE TOWN: Malaysia berada pada trajektori yang betul untuk memperoleh lebih banyak projek berkualiti tinggi dan berintensifkan modal, dengan segmen elektrik dan elektronik (E&E) akan terus menjadi pemacu pertumbuhan penting ekonomi.

Ketua Pegawai Eksekutif Lembaga Pembangunan Pelaburan Malaysia (MIDA), Datuk Arham Abdul Rahman berkata Malaysia merupakan pengeksport keenam terbesar semikonduktor dan litar bersepadu (IC) di dunia, menyumbang 6.3 peratus kepada jumlah eksport dunia.

Beliau berkata ini akan terus menyokong industri E&E kerana ia mewakili 61.7 peratus daripada produk eksport.

“Berdasarkan rundingan semasa dengan bakal pelabur, kebanyakannya adalah syarikat multinasional (MNC), kami optimis angka pelaburan bagi 2022 juga besar walaupun tidak pada paras rekod tahun lepas, dan segmen E&E akan terus menjadi penyumbang terbesar pelaburan yang diluluskan tahun ini.

“Kekurangan semikonduktor di peringkat global dijangka berterusan sehingga penghujung Disember 2023 dan permintaan pengguna juga terus tinggi. Oleh itu syarikat sedang mencari peluang melabur bagi meningkatkan pengeluaran mereka untuk memenuhi permintaan,” katanya kepada Bernama di luar acara  SEMIKON Asia Tenggara 2022 baru-baru ini.

SEMIKON Asia Tenggara 2022 yang meliputi antaranya seminar, sesi forum, perbincangan panel dan meja bulat, pameran kerjaya serta sesi suai padan perniagaan itu berlangsung di Arena dan Pusat Konvensyen Setia SPICE di sini dari 21 hingga 23 Jun lepas.

Arham berkata keyakinan pelabur asing terus meningkat kerana Malaysia mempunyai satu daripada ekosistem paling komprehensif di rantau ini dalam industri E&E, jentera dan peralatan (M&E), aeroangkasa, automotif dan peralatan perubatan.

Aspirasi Pelaburan Nasional (NIA) pula sudah tentu akan mengorak laluan ke arah menarik lebih banyak pelaburan berkualiti, katanya.

Beliau berkata MIDA menjangka lebih ramai pelabur asing datang ke Malaysia, menjejaki langkah syarikat elektronik terbesar dan paling canggih di dunia iaitu Intel, ST Microelectronics, Infineon, Micron, Texas Instruments, TF-AMD dan Osram.

Pelaburan yang diluluskan untuk industri E&E bernilai RM18.6 bilion pada suku pertama tahun ini dan sebanyak 13,700 peluang pekerjaan dijangka diwujudkan daripada projek-projek ini.

Bagi jangka panjang, industri E&E disasarkan menyumbang RM120 bilion kepada Keluaran Dalam Negara Kasar (KDNK) Malaysia dan menjana pendapatan eksport sebanyak RM495 bilion menjelang 2025.

Arham turut menekankan terdapat dua cabaran khusus yang dihadapi oleh industri E&E iaitu kekurangan tenaga mahir dan kekurangan tanah.

Bagi menangani isu bakat, MIDA sedang bekerjasama rapat dengan universiti dan pusat latihan tempatan bagi mewujudkan lebih banyak program latihan dan pembelajaran industri untuk memenuhi permintaan syarikat tempatan dan MNC, katanya.

Mengenai keseluruhan pelaburan langsung asing (FDI), beliau berkata Malaysia telah menarik sejumlah RM42.8 bilion pelaburan diluluskan dalam sektor pembuatan, perkhidmatan dan utama, melibatkan 910 projek pada Januari hingga Mac 2022.

Melangkah ke hadapan, MIDA mengenal pasti 446 prospek pelaburan berprofil tinggi termasuk syarikat Fortune 500 dalam sektor pembuatan dan perkhidmatan dengan keseluruhan nilai pelaburan berpotensi RM150.4 bilion setakat 1 Jun, 2022.

– Bernama

See author's posts


PRU-15: Syarikat penerbangan perlu tawar tiket murah

SHAHRUL QAIZAT

KUCHING: Sarawak meminta syarikat penerbangan di negara ini menawarkan harga tambang murah sepanjang tempoh Pilihan Raya Umum ke-15 (PRU-15) bagi memudahkan pengundi balik mengundi.

Naib Presiden Kanan Parti Pesaka Bumiputera Bersatu (PBB), Dato Sri Fadillah Yusof berkata, setakat ini memang ada syarikat penerbangan dalam negara memperkenalkan tawaran tambang murah atau promosi sempena pilihan raya umum.

“Malah saya juga ambik maklum bahawa  beberapa syarikat penerbangan seperti pihak Malaysia Airlines (Berhad), ada memberikan potongan harga untuk penumpang yang balik bagi tujuan mengundi.

“Tawaran seperti ini saya sambut baik dan kita mengharapkan semua syarikat penerbangan kalau dapat berilah kemudahan dengan tambang yang lebih murah supaya rakyat dapat turun mengundi,” katanya selepas mempengerusikan  mesyuarat persediaan PRU-15 bagi kawasan Parlimen P.194 Petra Jaya di sini, hari ini.

Sementara itu, Fadilah yang juga Menteri Kanan Kerja Raya menggalakkan pihak persendirian atau badan bukan kerajaan (NGO) sama-sama memainkan peranan untuk menaja rakyat yang kurang berkemampuan balik mengundi terutama kepada golongan pelajar.

“Kita kena sedia maklum kerajaan tidak boleh menyediakan peruntukan untuk balik mengundi sebab nanti akan menjadi satu isu. Dari segi perundangan adakah pihak kita boleh menyediakan peruntukan yang mungkin bermasalah untuk dilaksanakan.

“Kalau ada pihak individu mahu menaja dan sebagainya terserahlah seperti yang saya lihat di media sosial ada pihak gereja mahu menaja tiket kapal terbang, selain beberapa pihak yang mahu membantu anak-anak pelajar kita balik mengundi dan sebagainya,” katanya.

Menteri Pengangkutan, Datuk Lee Kim Shin baru-baru ini, sudah mengajukan surat permohonan  kepada Suruhanjaya Penerbangan Malaysia (MAVCOM) untuk meningkatkan frekuensi penerbangan dari Kuala Lumpur ke Sarawak sepanjang tempoh PRU-15.

Kim Shin turut meminta agar syarikat penerbangan menyediakan penerbangan tambahan atau menggunakan kapal terbang yang lebih besar seperti Airbus A350 yang boleh memuatkan sehingga 300 ke 400 penumpang dalam satu masa.

See author's posts


Rumah terbuka Gawai Dayak platform tarikan pelancong ke Betong

KUCHING: Acara Rumah Terbuka Gawai Dayak dianjurkan Persekutuan Pelancongan Sarawak (STF) di Rumah Anyie Ak Rajit, Matop Betong pada 9 hingga 11 Jun ini dilihat sebagai platform bagi meningkatkan sosioekonomi penduduk di kawasan tersebut.

Menurut Timbalan Menteri Belia, Sukan dan Pembangunan Usahawan Dato Gerald Rentap Jabu, lokasi berkenaan terpilih bertujuan memberi peluang kepada para pelancong untuk merasai sambutan tradisi Gawai Dayak di negeri ini.

“Dengan penganjuran rumah terbuka Gawai Dayak ini di Betong, ia juga akan memberi ruang kepada pelancong untuk mempelajari tentang tradisi dan adat yang unik di Sarawak terutamanya mengenai perayaan Gawai Dayak.

“Selain itu, para pengunjung yang datang ke Betong untuk menyertai acara ini juga berpeluang untuk menyaksikan perarakan Gawai secara besar-besaran pada 10 Jun selain dapat melawat pameran kraftangan tempatan, makanan dan juadah tempatan di pekan Betong anjuran Pejabat Residen Betong,” katanya.

Beliau berkata demikian pada rumah terbuka dan perarakan Gawai Dayak STF 2023 di salah sebuah hotel di sini, hari ini.

Menjelas lanjut, beliau memberitahu orang ramai yang berminat untuk menyertai acara rumah terbuka dan perarakan Gawai Dayak itu boleh menyertai pakej pelancongan dengan harga RM650 bagi setiap orang yang mana hanya terhad kepada 80 orang sahaja.

”Bagi mereka yang ingin memandu sendiri, pakej boleh didapati dengan harga RM450 untuk setiap pek di mana pakej ini termasuk penginapan, makanan, bersiar-siar, kehadiran di acara Gawai serta pengangkutan pergi dan balik ke acara berkenaan.

”Selain itu, terdapat juga pilihan untuk pengunjung pergi sendiri tanpa pakej manakala maklumat lanjut mengenai rumah terbuka Gawai Dayak STF dan perarakan Gawai Betong, yang juga termasuk jadual acara, orang ramai boleh melayari laman web rasmi di www.sarawak.travel/openhouse,” tambahnya.

Hadir sama, Presiden STF Audrey Wan Ullok dan Ketua Projek Yvonne Saman.

Oleh RYNNA SHA’ERRA

See author's posts


Peruntukan RM19.2 bilion• Bagi capai sasaran liputan bekalan air penuh menjelang 2030

KUCHING: Kementerian Utiliti dan Telekomunikasi memerlukan peruntukan RM19.2 bilion bagi merealisasikan sasaran liputan penuh bekalan air menjelang 2030.

Menterinya, Datuk Julaihi Narawi berkata setakat ini, secara keseluruhan liputan bekalan air di Sarawak ialah 83.7 peratus dengan liputan 67.2 peratus di kawasan luar bandar dan 99 peratus di kawasan bandar.

Tegasnya, Kerajaan Sarawak akan terus berusaha untuk mencapai sasaran liputan penuh itu seperti yang digariskan di bawah Strategi Pembangunan Pasca Covid-19 (PCDS 2030).

“Kementerian kami amat komited untuk menyediakan kemudahan bekalan air bersih, selamat, dan berterusan kepada rakyat Sarawak.

“Bagi mencapai liputan penuh bekalan air bersih, selamat dan berterusan, selaras dengan sasaran PCDS 2030, kementerian saya memerlukan peruntukan yang dianggarkan sebanyak RM19.2 bilion bagi merealisasikan sasaran tersebut,” katanya.

Beliau berkata demikianketika Majlis Perhimpunan Warga Kementerian Utiliti dan Telekomunikasi Sarawak di Auditorium, LCDA Tower, The Isthmus di sini, hari ini.

Katanya lagi, selaras dengan usaha berterusan kementeriannya untuk menyediakan perkhidmatan bekalan air yang lebih cekap dan berkesan, satu kajian terperinci untuk penubuhan Satu Entiti Bekalan Air dan Badan Korporat Kawalseliaan juga sedang dijalankan.

“Inisiatif ini adalah selaras dengan hala tuju transformasi industri air di bawah PCDS 2030 untuk mempertingkatkan keberkesanan serta kecekapan dalam pengurusan sumber air dan perkhidmatan bekalan air,” katanya.

Sementara itu, mengulas mengenai bekalan elektrik, Kerajaan Sarawak melalui kementeriannya mempunyai visi untuk mencapai liputan penuh bekalan elektrik 24 jam di seluruh pelosok Sarawak menjelang 2025.

“Liputan bekalan elektrik luar bandar kini telah mencapai 97.9 peratus.

“Dalam memperkasakan bekalan elektrik luar bandar, kementerian saya melalui agensi pelaksana, Sarawak Energy, telah merangka Pelan Induk Pembangunan Elektrik Luar Bandar 2030.

“Pelan ini telah dirangka dengan mengenal pasti kawasan yang menggunakan sistem kendiri yang akan mempunyai jalan akses dalam tempoh tersebut untuk disambungkan ke grid elektrik. Inisiatif ini adalah selaras dengan PCDS 2030 dalam memenuhi keperluan tenaga elektrik sebagai salah satu pemangkin pembangunan ekonomi Sarawak,” katanya.

Sehubungan itu, Bantuan Dana Pemohon Tambahan atau Lewat (ALAF) telah memberi manfaat kepada 800 kampung yang melibatkan 11,179 isi rumah.

Sehingga kini, dianggarkan 25,000 pemohon tambahan atau lewat di seluruh Sarawak yang masih memerlukan pemasangan elektrik melalui skim ALAF dan sambungan kepada pemohon akan dilaksanakan secara berterusan dan berperingkat.

Oleh NUR AIN OTSMAN

See author's posts


Larangan pergerakan antara daerah kekal

KUCHING: Untuk situasi di Sarawak, larangan pergerakan antara daerah masih
kekal.

Timbalan Ketua Menteri Datuk Amar Douglas Uggah Embas berkata, polis akan
mendirikan sekatan jalan raya di semua sempadan daerah untuk mengawal
pergerakan dan orang ramai masih perlu memohon kebenaran polis untuk pergerakan
antara daerah.

“Saya menyangkal perkara berhubung dengan isu yang tular di media
sosial yang mengatakan  semua sekatan
jalan raya di Sarawak akan ditutup serta merta mulai jam 6.00 petang (8 Mei)
yang PDRM dan ATM hanya akan melakukan rondaan di bandar setelah sekatan jalan
raya ditutup.

“Manakala untuk rentas sempadan di Sarawak, tidak perlu untuk memohon
permit perjalanan daripada polis adalah tidak benar,” tegasnya.

See author's posts


UTS berstatus universiti penuh

PERTUKARAN MEMORANDUM… Naib Canselor UTS Profesor Datuk Dr.Khairuddin Abdul Hamid bertukar memorandum persefahaman (MoU) dengan Presiden Chang Jung Christian University (CJCU) Dr. Lee Yung Lung pada Julai 2019, bagi meningkatkan lagi program akademik keduadua belah pihak.

Penaiktarafan status Universiti Teknologi Sarawak (UTS) kepada universiti penuh melambangkan satu kejayaan besar bagi Kerajaan Sarawak dalam usaha meletakkan sistem pendidikan negeri setara dengan piawaian global.

UTS yang dahulunya dikenali sebagai Universiti Kolej Teknologi Sarawak (UCTS) telah dianugerahkan status universiti penuh oleh Kementerian Pengajian Tinggi (KPT) pada 8 November 2021.

Majlis pelancaran UTS telah disempurnakan oleh Ketua Menteri Datuk Patinggi Tan Sri Abang Johari Tun Openg pada 10 November 2021.

Sempena majlis pelancaran terbabit, kerajaan negeri telah memperkenalkan beberapa insentif kepada para pelajar yang ingin melanjutkan pelajaran di UTS.

Insentif ini ialah Biasiswa Yayasan UTS, Biasiswa Prasiswazah dan Pascasiswazah UTS serta Skim Biasiswa UTS, selain bantuan kewangan daripada Yayasan Sarawak.

Sementara itu, penaiktarafan status kepada universiti penuh diperoleh setelah universiti memenuhi beberapa kriteria seperti dari segi segi prasarana, kualiti program pendidikan, kerja penyelidikan, sumbangan penuntut dan pensyarah terhadap dunia keilmuan, kekuatan tenaga kerja dan kekuatan kewangan yang disumbang sepenuhnya Kerajaan Sarawak.

Penaiktarafan UTS sebagai universiti penuh ini juga  melambangkan kejayaan amat besar dari segi fizikal, moral dan dari segi identiti bahawa inilah universiti penuh pertama dapat ditubuhkan Kerajaan Sarawak.

Universiti yang berasakan teknologi baharu ini mula ditubuhkan pada 1 April 2013 dan ia merupakan satu-satunya universiti yang dimiliki sepenuhnya oleh Kerajaan Sarawak.

Terletak di Bandar Sibu, UTS yang menjadi kebanggaan rakyat di negeri ini menawarkan pelbagai program akademik profesional dan berkaitan industri yang relevan dengan keperluan unik Sarawak khususnya dan Malaysia amnya.

UTS merupakan institusi pengajian tinggi yang memberi tumpuan kepada pembangunan dan pengeluaran sumber manusia teknikal bagi Koridor Tenaga Diperbaharui Sarawak (SCORE).

Pengerusi Ahli Lembaga Pengarah UTS Dr. Annuar Rapa’ee berkata, UTS akan menjadi salah sebuah universiti terbaik dengan menyediakan pendidikan berkualiti kepada rakyat Sarawak.

Katanya, beliau akan berusaha untuk meningkatkan tahap universiti milik Kerajaan Negeri tersebut dan menjadikannya suatu kebanggaan buat rakyat Sarawak, khususnya penduduk Sibu.

Sehubungan itu, beliau membayangkan lebih banyak kerjasama akan dijalinkan dengan universiti terkemuka China, seperti Universiti Tsinghua, antara lainnya.

“Di China, Universiti Tsinghua adalah setara dengan Universiti Oxford atau Universiti Cambridge di England. Kami berharap dapat menjalin lebih banyak kerjasama dengan Universiti Tsinghua.

“UTS juga akan menjalankan lebih banyak penyelidikan dan pembangunan dalam usaha untuk membawa universiti milik kerajaan ini ke tahap pencapaian yang lebih tinggi,” katanya.

Dr Annuar yang juga Menteri Muda Pendidikan, Inovasi dan Pembangunan Bakat berkata, UTS akan terus meningkatkan hubungan tempatan dan antarabangsa untuk pengajaran dan pembelajaran serta penyelidikan dan penglibatan komuniti.

Katanya, UTS telah menerbitkan lebih 354 penerbitan, termasuk jurnal dan buku untuk tahun 2019.

“UTS mempunyai dua jurnal dalam talian di bawah pengurusan penerbitan UTS iaitu Borneo Journal for Science and Technology (BJOST) dan Borneo Journal for Social Science and Humanities (BJSSH),” ujarnya.

Dr. Annuar memberitahu, dalam pengajaran dan pembelajaran, 80 peratus program yang telah ditawarkan oleh UTS telah dianugerahkan akreditasi penuh oleh Agensi Kelayakan Malaysia (MQA).

“UTS telah menghasilkan 2,200 graduan sejak penubuhannya dari tahun 2013 dengan mencatat purata kadar kebolehpasaran graduan yang tertinggi di Malaysia sebanyak 99.1 peratus,” jelasnya.

Sementara itu, UTS menyasarkan pengambilan 4,000 penuntut dalam tempoh dua tahun, memandangkan ketika ini hanya terdapat kira-kira 1,000 lebih penuntut sedang mengikuti pengajian.

Campuran mahasiswa dari luar negeri Sarawak serta luar negara amat digalakkan supaya wujud pembudayaan dan pengantarabangsaan walaupun UTS 100 peratus universiti milik Kerajaan Sarawak.

Oleh NURZILLA MOHAMAD

See author's posts


Dibenarkan keluar sebentar jika ada kecemasan

BINTULU: Penduduk kawasan Sungai Plan hanya dibenarkan keluar buat sementara waktu jika mempunyai hal kecemasan atau perubatan sahaja.

Pada Jumaat lalu, jalan keluar masuk ke Sungai Plan ditutup selepas dikenakan Perintah Kawalan Pergerakan Diperketatkan (PKPD) bagi tujuan pengesanan kes secara aktif (ACD).

Difahamkan, penguatkuasaan tersebut dilaksanakan susulan peningkatan kes Covid-19 di kawasan terbabit sejak kebelakangan ini.

Menurut Ahli Parlimen Bintulu, Dato’Seri Tiong King Sing, sebanyak 171 kes dikenal pasti termasuk satu kematian membabitkan penduduk kawasan Sungai Plan dalam tempoh 1 hingga 20 Mei lalu.

“Jelas sekali kawasan ini telah menjadi antara yang tertinggi daripada semua zon merah.

“Jadi, satu-satunya pilihan adalah untuk menutup kawasan ini yang mempunyai lebih 10,000 penduduk bagi mengelakkan sebarang jangkitan di komuniti ini merebak dengan cepat,” katanya dalam satu kenyataan menerusi laman Facebooknya semalam.

Tambah beliau, penduduk yang tinggal di Sungai Plan hanya boleh dibenarkan meninggalkan kawasan itu buat sementara waktu atas sebab kecemasan atau perubatan.

“Pihak berkuasa juga akan mendirikan klinik bergerak di kawasan setempat untuk menyediakan perkhidmatan perubatan sekiranya diperlukan,” ujarnya.

Untuk makluman, klinik khas akan disediakan bersebelahan salah satu pondok kawalan penguatkuasa sehingga tamat tempoh PKPD.

Jika mempunyai sebarang keperluan rawatan, sila ke tempat berkenaan untuk mendapatkan bantuan kesihatan yang akan beroperasi mulai jam 8 pagi hingga hingga 5 petang.

Manakala untuk urusan Klinik Kesihatan Ibu dan Anak, boleh datang mengikut temujanji yang telah ditetapkan.

See author's posts


Syurga burung eksotik

KHARTOUM: Terselip di sebelah timur ibu negara Sudan, Khartoum, kawasan perlindungan tumbuh-tumbuhan hijau yang subur telah menjadi syurga bagi berpuluh-puluh burung eksotik dari pelbagai pelusuk dan daerah.

“Saya mempunyai minat terhadap burung,” kata Akram Yehia, pemilik Rizab Alam Semula Jadi Marshall yang meliputi 400 meter persegi (4,300 kaki persegi).

“Saya mahu mencipta persekitaran yang ideal yang menyerupai habitat semula jadi mereka.”

Yehia, 45, mendirikan sangkar burung besar di halaman depan rumahnya empat tahun lalu, dan telah membuat berpuluh-puluh sangkar burung buatan tangan.

Dia mencipta habitat pokok, menambah kolam taman dan muncung kabus untuk menyejukkan diri terhadap panas terik Sudan.

Lebih 100 burung daripada 13 spesies berbeza kini mendiami rizab itu.

Parkit berleher cincin, burung rosella, serta burung Meyers dan burung kakak tua berbulu merah terbang melintasi dahan dan bersaing merebut rumah burung di rizab.

“Saya telah melatih dan menjinakkan mereka selama ini supaya mereka tidak akan menyerang satu sama lain,” katanya.

Yehia berkata kegemarannya ialah burung kakak tua kelabu Afrika yang menjawab nama “Kuku” dan mempunyai kebolehan untuk meniru bunyi dan pergerakan manusia juga.

Pelawat Sudan dan asing dibenarkan singgah selama dua hingga tiga jam sehari sahaja.

“Ia hanya masa terhad supaya kami tidak mengganggu habitat mereka,” kata Yehia.

Perniagaan, bagaimanapun, telah terjejas sejak rampasan kuasa tentera Oktober yang telah mencetuskan protes besar-besaran biasa yang dipenuhi oleh tindakan keras yang ganas.

Lawatan sering dibatalkan pada hari protes kerana jalan-jalan disekat, menjadikannya sukar untuk bergerak di sekitar ibu kota.

“Gas pemedih mata yang dilepaskan semasa protes itu sangat berbahaya bagi burung-burung itu,” kata Yehia.

“Saya tahu orang yang tinggal lebih dekat dengan tapak protes besar dan yang telah kehilangan semua burung yang mereka miliki.”

Yehia juga telah bergelut dengan peningkatan perbelanjaan di Sudan, di mana mata wang tempatan telah menjunam berbanding dolar, dan harga makanan dan bahan api telah melonjak.

“Saya mahu mengembangkan rizab tetapi ia sangat mahal sekarang,” katanya.

Bagi pelawat, rizab ini merupakan rehat yang dialu-alukan dari kesibukan Khartoum.

“Saya tidak pernah tahu bahawa tempat seperti itu wujud di Khartoum,” kata Anna Shcherbakova, seorang pelawat dari Ukraine.

Seorang pelawat tempatan, Hossameddine Sidahmed, berkata beliau berharap rizab itu berkembang dan berkembang “lebih cantik”.-AFP

See author's posts


MARDI hasilkan varieti padi MR315

SERDANG, 15 Nov (Bernama) — Institut Penyelidikan dan Kemajuan Pertanian Malaysia (MARDI) berjaya menghasilkan varieti padi baharu dikenali sebagai MR 315 yang boleh mengeluarkan lebih banyak hasil selain mempunyai daya tahan serangan penyakit.

Pengarah Pusat Penyelidikan Padi dan Beras MARDI Dr Asfaliza Ramli berkata varieti padi baharu itu, yang dijangka diperkenalkan dua tahun lagi mula dibangunkan pada 2011 menggunakan induk MR 253 serta MR 263.

“MR 315 dihasilkan mengikut perubahan cuaca dan keadaan tanah yang berbeza. Kita hasilkan jenis padi tertentu untuk tuaian padi yang lebih banyak selain mempunyai daya tahan terhadap penyakit dan perosak utama padi,” katanya dalam temu bual dengan Bernama di ibu pejabat MARDI, di sini, baru-baru ini.

Katanya, penghasilan varieti baharu itu adalah antara kejayaan penyelidikan institut tersebut dalam merangka program pembaikbiakan varieti padi agar lebih versatil dengan menumpukan kepada setiap permasalahan petani.

Selain itu, Asfaliza berkata MARDI juga telah merangka pembangunan kira-kira 10 varieti padi baharu bagi Rancangan Malaysia Ke-12 (RMK-12) khusus untuk kawasan jelapang, luar jelapang, kemarau, air masin dan padi bukit.

“Kita menjangkakan dalam tempoh lima tahun lagi, kesemua varieti itu dapat diperkenalkan atau diisytiharkan bagi membantu menyelesaikan masalah yang dihadapi petani,” katanya.

Berkongsi proses pembangunan varieti padi, Asfaliza berkata ia melibatkan proses tertentu bermula daripada saringan dan penilaian benih berkualiti sebelum ia dibentangkan kepada Jawatankuasa Bantuan Kerajaan Kepada Industri Padi dan Beras, Kementerian Pertanian dan Industri Makanan (MAFI) yang kemudiannya mengisytiharkan sesuatu varieti baharu.

SEGAR DAN BERMUTU

“Sesuatu varieti yang telah disahkan di MAFI seterusnya akan menjalani proses penghasilan benih baka dan seterusnya benih asas. Selepas selesai proses berkenaan, benih itu akan diberikan kepada sembilan pengeluar yang dilantik MAFI,” katanya.

Katanya institusi itu akan memastikan varieti padi baharu yang dihasilkan lebih segar dan bermutu selain memenuhi atau melebihi cita rasa pengguna, sesuai dengan slogan ‘Makan Nasi, Ingat MARDI’.

Menurut Asfaliza, MARDI juga sentiasa bekerja rapat dengan Institut Penyelidikan Beras Antarabangsa (IRRI) bagi menghasilkan varieti benih padi yang berkualiti.

“Kita telah menghasilkan varieti padi mengikut hendak pengguna. Daripada beras putih, kini telah ada beras wangi dan sekarang ada beras warna yang memberi nilai tambah kepada beras biasa dan juga  untuk memenuhi kehendak pasaran,” katanya.

Sejak 1969 hingga kini, Asfaliza berkata MARDI sudah mengisytiharkan 50 varieti padi untuk ditanam para petani, yang mana setiap varieti mempunyai kelebihan masing-masing dari segi ketahanan terhadap penyakit, hasil dan rasa.

“Kepelbagaian genetik dalam ekosistem penanaman padi ini penting untuk memberi lebih pilihan kepada pesawah selain memastikan bekalan makanan ruji negara sentiasa terjamin,” katanya.

Katanya, lebih 95 peratus daripada kawasan tanaman padi di Malaysia menggunakan varieti padi yang dihasilkan MARDI.

— BERNAMA

See author's posts


Rakyat kini bijak menilai

KAPIT: Rakyat Sarawak kini sudah bijak untuk menilai apa yang benar atau sebaliknya berhubung maklumat yang disiarkan dalam media sosial, kata Ketua Menteri Datuk Patinggi Abang Johari Tun Openg semalam.

Menurutnya, kini terdapat pihak tertentu yang sengaja menyebarkan pembohongan dan maklumat yang tidak tepat hanya untuk memperlekehkan kerja baik kerajaan Negeri.

“Sebagai contohnya, terdapat berita yang sengaja memberitahu bahawa Kapit kekurangan pembangunan infrastruktur.

“Sebaliknya, Timbalan Ketua Menteri, Tan Sri Datuk Amar Dr James Jemut Masing dan pasukannya telah melakukan banyak pembangunan untuk penduduk di sini, jalan menuju Mujong, Tunoh hingga ke Empangan Hidro Elektrik Baleh.

“Rakyat telah melihat apa yang telah dilakukan mereka, rakyat bijak menilai mana yang benar atau sebaliknya,” jelasnya semasa berucap semasa melawat Projek Pembinaan Jambatan Nanga Mujong, di sini semalam.

Terdahulu, Ketua Menteri turut diberikan penerangan oleh JKR mengenai kemajuan projek jalan raya dari Ng mujung ke Tunoh dan tapak Empangan Hidroelektrik Balleh.

Turut hadir Timbalan Ketua Menteri, Tan Sri Datuk Amar Dr. James Jemut Masing, Menteri Perdagangan Dalam Negeri dan Hal Ehwal Pengguna (KPDNHEP) yang juga Ahli Parlimen Kapit, Datuk Alexander Nanta Linggi, Menteri Pelancongan, Kesenian, Kebudayaan, Belia dan Sukan Datuk Abdul Karim Rahman Hamzah serta yang lain.

See author's posts


54 pelajar, 10 pekerja terima biasiswa SEB

KUCHING: Sarawak Energy Berhad (SEB) menganugerahkan biasiswa kepada 54 pelajar cemerlang dan 10 pekerja untuk meneruskan pendidikan dalam pelbagai bidang pengajian pada majlis anugerah maya, baru-baru ini.

Para sarjana luar dipilih daripada lebih 340 permohonan tahun ini, setelah menjalani proses penilaian yang ketat dan tersusun. Pemohon disenarai pendek berdasarkan pencapaian akademik dan ko-kurikular serta potensi kepimpinan.

Semua sarjana Sarawak Energy akan melanjutkan pelajaran ke pelbagai institusi pengajian tinggi tempatan dan luar negara. Bidang pengajian yang terpilih berkaitan dengan perniagaan Sarawak Energy, dengan yang paling utama dalam bidang kejuruteraan, teknologi maklumat dan komunikasi, kewangan dan undang-undang.

Program Anugerah Biasiswa adalah sebahagian daripada usaha berterusan Sarawak Energy untuk membantu bakat Sarawak mencapai potensi mereka melalui komitmen pendidikan tahunan sebanyak RM8 juta.

Sejak pertama kali diperkenalkan pada tahun 2014, program biasiswa itu memberi faedah kepada 573 sarjana termasuk 96 staf, sementara 206 (165 orang luar dan 41 orang dalaman) masih melanjutkan pelajaran. Sebanyak RM21 juta dilaburkan dalam program itu sejak 2017.

“Walaupun pandemik global Covid-19 memberi tekanan kepada kewangan kita dan pengurusan wang sangat penting bagi Sarawak Energy terutamanya dalam dua tahun akan datang, kami percaya pendidikan adalah kunci untuk generasi masa depan dan dapat membuka peluang bagi mereka untuk masa depan yang lebih cerah.

“Kami akan terus melabur pada masa hadapan, dan akan terus memperuntukkan RM8 juta setiap tahun untuk menyediakan dana pendidikan bukan hanya untuk pelajar yang cemerlang dalam pelajaran mereka, tetapi juga anggota komuniti berhampiran projek dan operasi kami yang mungkin memerlukan bantuan pendidikan tambahan dan pekerja yang ingin memperbaiki diri,” kata Ketua Pegawai Eksekutif Kumpulan, Datu Sharbini Suhaili ketika berucap kepada para penerima pada majlis anugerah maya, baru-baru ini.

Sharbini mengucapkan tahniah kepada semua sarjana Sarawak Energy serta ibu bapa, keluarga dan guru mereka yang berperanan dalam membimbing ke arah kecemerlangan akademik.

Sharbini juga mendorong kumpulan sarjana 2020 untuk terus fokus dalam mencapai matlamat mereka.

“Walaupun dalam masa yang mencabar ini untuk memulakan kehidupan kuliah atau universiti anda dengan situasi Covid-19, saya yakin anda akan terus menjadi penjaring terbanyak dan menyesuaikan diri dengan normal baharu. Tetap berdaya tahan, fokus pada matlamat anda dan buat kita semua di Sarawak Energy bangga,” tambahnya.

Sebagai sebahagian daripada program pengembangan bakat berterusan syarikat untuk tenaga kerja berprestasi tinggi, Sarawak Energy juga menyokong pembelajaran berterusan pekerja dan mendorong pembangunan diri dengan menawarkan mereka biasiswa untuk melanjutkan pelajaran ke peringkat lebih tinggi.

“Ini adalah komitmen kami untuk memupuk, mengembangkan dan mengekalkan bakat terbaik sehingga kami dapat mengembangkan tenaga kerja yang berpengetahuan, berkemahiran dan kompeten untuk membolehkan kami mencapai visi pertumbuhan dan kemakmuran yang mampan untuk Sarawak,” kata Sharbini.

Selain program biasiswa, inisiatif lain Sarawak Energy untuk mengenal pasti, menarik dan merekrut bakat muda terbaik termasuk program Bursary di bawah ‘Early Bird Talent Scheme’.

See author's posts


JDT kempunan raikan kejuaraan awal

HASRAT Johor Darul Ta’zim (JDT) untuk meraikan gelaran juara Liga Super buat kali ketujuh berturut-turut lebih awal tidak tercapai selepas terikat 2-2 dengan Petaling Jaya FC (PJ FC) malam kelmarin, namun ketua jurulatih Benjamin Mora menyifatkan kejuaraan yang dirai di gelanggang sendiri akan lebih manis.

Skuad Harimau Selatan mencatat prestasi cemerlang selepas musim yang ditangguh sejak 16 Mac susulan penularan pandemik Covid-19 bersambung semula dengan kemenangan dalam semua empat perlawananannya termasuk membenam Perak 7-0 dan Selangor, 6-0.

Bagaimanapun, juara enam kali itu gagal mengulangi kehebatan mereka di Stadium Majlis Bandaraya Petaling Jaya malam tadi ketika berdepan PJ City yang pernah mengecewakan mereka sebanyak dua kali – kekalahan 0-1 dalam saingan liga pada Julai tahun lepas dan  1-2 dalam saingan Piala Malaysia 2018 – masing-masing di kubu lawan.

“Mereka mempunyai pemain yang berstamina dan dapat berlari dengan pantas, menjadikan malam yang sukar buat kami. Mereka bukan satu-satunya pasukan yang memberi masalah kepada JDT, semua pasukan mahu berbuat demikian, tetapi tak mengapa kerana ini menyedarkan pemain untuk meningkatkan prestasi.

“Kami mengawal perlawanan dan lebih banyak menguasai bola tetapi kami gagal mengatasi gerak balas dan serangan pantas PJ City. Pada babak kedua kami berjaya mengawal rentak namun kami gagal menghasilkan jaringan walaupun mencuba dari pelbagai sudut,” katanya pada sidang media selepas perlawanan itu pada malam Jumaat.

Katanya seboleh mungkin beliau mahu mencatat kemenangan, baik di tempat lawan mahupun di laman sendiri, namun sedar kemenangan tidak semestinya selalu berpihak kepada beliau.

“… namun sudah pasti bermain di Stadium Sultan Ibrahim dan meraih kemenangan (kejuaraan) akan menjadi hadiah yang berharga untuk bos kami TMJ (Tunku Ismail Sultan Ibrahim), pemain dan juga peminat JDT mahu melihat JDT menjulang trofi di sana,” katanya.

Skuad Harimau Selatan membuka jaringan menerusi penyerang prolifik skuad kebangsaan Safawi Rasid pada minit ke-35 tetapi dua minit selepas itu pasukan tuan rumah menyamakan kedudukan menerusi D. Christie Jayaseelan.

PJ City kemudian mendahului perlawanan apabila K. Gurusamy menyempurnakan sepakan penalti pada minit ke-45 setelah penjaga gol JDT Mohd Farizal Marlias menjatuhkan penyerang import Brazil, Washington Brandao dalam kawasan kotak penalti. Bagaimanapun JDT bangkit mengikat kedudukan pada masa kecederaan babak pertama menerusi sepakan penalti pemain import dari Argentina, Gonzalo Cabrera apabila Safawi dikasari.

JDT bakal berdepan Sabah di gelanggang sendiri hujung minggu depan serta Melaka pada 10 Oktober dan Mora menjangkakan satu lagi saingan sengit menentang Sabah, namun yakin pemainnya dapat merangkul kejuaraan selepas mempamerkan “permainan berbisa” di Stadium Sultan Ibrahim sebelum ini.

Sementara itu, jurulatih PJ City  K. Devan memuji anak buahnya kerana menunjukkan “tahap permainan bola sepak yang berbeza” ketika menentang pasukan terbaik di negara ini walaupun belum lagi mencatat kemenangan sejak mengecewakan Pahang 3-2 pada Mac lepas untuk mengelakkan penurunan ke Liga Premier.

“Saya rasa ini bukan perlawanan yang berat sebelah, kami bertahan dan menyerang dengan baik, kami menjaringkan dua gol. Pujian harus diberikan kepada pemain-pemain saya yang kekal dengan strategi permainan. Kami memperoleh satu mata berharga.

“Kami ada dua lagi perlawanan menentang UiTM FC dan PDRM yang mana saya rasa jika pemain boleh kekalkan prestasi seperti (malam) tadi, kita ada peluang untuk kutip mata penuh dan membaiki kedudukan carta liga. Itu sasaran kita,” katanya.

JDT kekal di puncak Liga Super dengan 23 mata selepas sembilan perlawanan, diikuti Perak (17) dan Kedah (16) yang mempunyai satu kelebihan perlawanan, sementara PJ City berjaya naik ke tempat kesembilan dengan lapan mata, di depan Felda United (7), Sabah (6) dan diturunkan Polis (-1).- Bernama

See author's posts


Penduduk bimbang kegiatan ‘setan kembar’

KUALA PERLIS: Penduduk Pulau Ketam, sebuah perkampungan nelayan dekat sini meluahkan kebimbangan apabila kampung mereka dijadikan pusat transit penyeludupan daun ketum sebelum dibawa ke negara jiran.

Seorang nelayan yang hanya ingin dikenali sebagai Pak Non, 58, berkata, beliau bukan hanya bimbang soal keselamatan diri dan keluarga tetapi turut risau dengan masa depan remaja di pulau berkenaan yang bekerja dengan sindiket penyeludupan daun ketum.

“Ada dalam kalangan remaja sanggup berhenti sekolah kerana mendapat gaji yang lumayan daripada tauke ketum.

“Biasanya mereka (remaja) akan mula mengangkut guni-guni berisi daun ketum menggunakan motosikal pada awal pagi dan tengah malam dari jeti haram ke rumah kosong yang menjadi tempat transit sebelum ia diseludup ke negara jiran sama ada menerusi jalan darat atau laut,” katanya kepada Bernama baru-baru ini.

Pak Non berkata, semua penduduk kampung menyuarakan rasa tidak senang apabila terdapat penduduk pulau itu yang menjadi tauke ketum memerah tenaga anak muda untuk memperolehi kekayaan dengan jalan mudah.

“Tauke ketum yang paling besar di pulau ini kami orang kampung gelar dia dengan panggilan ‘setan kembar’, walaupun kami tahu perbuatannya salah dari segi undang-undang, kami tidak boleh berbuat apa-apa dan hanya mampu melihat dari jauh.

“Saya harap pihak polis dapat mengambil tindakan segera bagi menyelamatkan masa depan remaja di pulau ini,” katanya.

Turut meluahkan kerisauan, seorang suri rumah yang hanya mahu dikenali sebagai Nurul, 40, berkata, ekoran wujudnya kegiatan jenayah itu, beliau berasa takut dan tidak selamat setiap kali suaminya yang merupakan nelayan turun ke laut untuk menangkap ikan.

Bahkan, katanya, beliau pernah berjaga sepanjang malam dan meletakkan parang di sebelah tempat tidur kerana risau perkara buruk menimpa keluarganya.

“Kadang-kadang saya tidak dapat tidur malam apabila mendengar bunyi motosikal penyeludup mengangkut daun ketum dari jeti haram berhampiran, tambahan pula ketika suami tiada di rumah dan saya risau keselamatan anak-anak saya yang masih kecil,” katanya.

Sementara itu, Ketua Polis Perlis Datuk Surina Saad berkata pihaknya akan mengambil tindakan bagi membanteras aktiviti penyeludupan ketum dari semasa ke semasa dan tidak akan membiarkan penyeludup terus bebas melakukan aktiviti tersebut.

“Ada penduduk memberitahu saya bahawa beberapa jeti haram di Pulau Ketam dijadikan tempat pendaratan penyeludupan daun ketum sebelum ia dibawa ke luar atau masuk ke pulau ini,” katanya.

Beliau berkata, polis turut mengenal pasti beberapa individu yang dipercayai terbabit dengan aktiviti itu termasuk ‘setan kembar’, dan akan mengambll tindakan dalam masa terdekat.

Bernama sebelum ini melaporkan jumlah rampasan daun ketum di Perlis pada tahun ini mencatatkan peningkatan 60 peratus, iaitu sebanyak 98,250.10 kilogram daun ketum dianggarkan bernilai RM3.93 juta dirampas bagi tempoh 1 Januari sehingga 31 Julai. – Bernama

See author's posts


KPDNHEP komited rakyat tidak terbeban

KUCHING: Kementerian Perdagangan Dalam Negeri dan Hal Ehwal Pengguna (KPDNHEP) terus komited dalam memastikan Keluarga Malaysia tidak terbeban dengan peningkatan kos sara hidup kini.

Menteri KPDNHEP, Dato Sri Alexander Nanta Linggi memberitahu kementeriannya melaksanakan Skim Harga Maksimum Keluarga Malaysia (SHMKM) sejak 7 Disember lalu sehingga 31 Disember ini bagi 12 jenis barangan sebagai langkah menstabilkan harga barangan seperti ayam, telur ayam dan sayuran di samping memastikan keberadaan bekalan di pasaran.

“Sebagai langkah untuk menstabilkan harga barangan dan memastikan keberadaan bekalan keperluan asas tertentu sepanjang musim perayaan Krismas akan datang di samping harga maksimum yang sedang berkuatkuasa melalui SHMKM, kementerian meneruskan kesinambungan kawalan harga dengan melaksanakan Skim Harga Maksimum Musim Perayaan (SHMMP) Krismas 2021 yang akan berkuatkuasa pada 23 Disember sehingga 31 Disember ini iaitu dua hari sebelum perayaan, semasa perayaan dan enam hari selepas perayaan.

“Jumlah barangan harga terkawal bagi pelaksanaan SHMKM dan SHMMP Krismas 2021 melibatkan 20 jenis barangan daripada kategori ayam, telur ayam, sayur, daging kambing dan daging babi,” katanya pada sidang media Pengumuman SHMMP di pasar raya Everrise di sini, semalam.

Tambahnya, antara barangan harga terkawal bagi SHMMP Krismas 2021 adalah seperti ayam belanda import, ayam tua hidup (harga maksimum di Sarawak sahaja), kepak ayam (harga maksimum di Sabah, Sarawak dan Labuan sahaja) serta daging kambing biri-biri import bertulang.

“Selain itu, barangan lain yang turut disenaraikan dalam SHMMP Krismas 2021 ialah lada benggala hijau, khinzir hidup (kawalan di peringkat ladang sahaja), daging khinzir (perut) (harga maksimum di Sabah, Sarawak dan Labuan sahaja) dan daging khinzir (daging dan lemak) (harga maksimum di Sabah, Sarawak dan Labuan sahaja.)

“Di samping itu, terdapat 12 barangan harga terkawal bagi SHMKM iaitu ayam hidup, ayam standard (disembelih dan dibersihkan berserta kaki, kepala, hati dan hempedal atau mana-mana bahagiannya), ayam super (disembelih dan dibersihkan tanpa kaki, kepala, hati dan hempedal), telur ayam gred A (berat antara 65.0 gram (g) hingga 69.9 g sebiji), telur ayam gred B (berat antara 60.0 g hingga 64.9 g sebiji) dan telur ayam gred C (berat antara 55.0 gram hingga 59.9 g sebiji).

“Bagi kategori sayuran, barangan harga terkawal adalah seperti kacang panjang, cili merah, tomato, sawi, kubis bulat import (Indonesia dan China tidak termasuk Beijing) dan juga timun,” ujarnya.

Oleh RYNNA SHA’ERRA

See author's posts


Polis jalankan siasatan lanjut kes buli pelajar sekolah

KUCHING: Polis ambil serius dengan menjalankan siasatan terhadap kes buli melibatkan pelajar Tingkatan 1 dibelasah empat rakan sekolah.

Ketua Polis Daerah Samarahan DSP Brodie Brangka mengesahkan mangsa telah membuat laporan polis dan keempat-empat rakan sekolahnya sudah pun dikenal pasti dan dibawa balik ke balai untuk tujuan siasatan.

“Sebuah video buli berdurasi 47 saat tersebar luas merakam salahlaku empat rakan sekolah membelasah pelajar Tingkatan Satu.

“Mangsa mengenakan baju hijau diserang empat pelajar dan yang lain pula menyaksikan serangan sambil bersorak,” ujarnya menyatakan kejadian berlaku 5.08 petang 19 Jun lalu di belakang kedai Taman Desa Permai, Kota Samarahan.

Brodie berkata punca kejadian masih dalam siasatan dan pihaknya turut menasihati orang ramai agar tidak terus menularkan video buli itu kerana dikhuatiri menimbulkan kegusaran dalam kalangan masyarakat.

Kes tersebut akan disiasat mengikut Seksyen 323 Kanun Keseksaan.

Jika didapati bersalah, pesalah boleh dipenjara setahun atau denda atau kedua-duanya sekali.

Oleh Connie Chieng

See author's posts


STR pacu pembangunan luar bandar

DIYANA SAMSUDDIN

KUCHING: Prasarana jalan raya adalah pemangkin pembangunan dan menjana aktiviti perniagaan yang membawa kepada pulangan positif ekonomi.

Muda Pembangunan Pelabuhan dan Infrastruktur Datuk Julaihi Narawi mengakui terdapat pigak yang tidak bersetuju pembinaan Jalan Utama Kedua (STR) yang disifatnya sebagai mengganggu kelancaran pembangunan negeri ini.

“Penjajaran STR melintasi kawasan luar bandar yang terletak di antara Jalan Pantai dan Lebuh Raya Pan Borneo Sarawak dan dianggap projek penting yang menyumbang kepada pembangunan luar bandar.

“Reka Bentuk dan kajian tanah dilakukan secara profesional oleh perunding tempatan kami. Cadangan untuk projek STR Jdibincangkan dengan panjang lebar dalam beberapa sesi Menteri Kabinet Negeri (Kabinet) dan Kabinet meminta Kementerian Pembangunan Infrastruktur dan Pelabuhan, JKRS dan Jawatankuasa Kos untuk mengkaji secara mendalam cadangan STR yang meliputi kedua-dua teknikal serta aspek kewangan,” katanya dalam satu kenyataan semalam.

Katanya Kabinet telahmemutuskan bahawa sebagai soal dasar, pembangunan kemudahan infrastruktur jalan raya harus diutamakan berdasarkan faktor-faktor seperti ekonomi; ketersediaan sumber; dan faedah kos.

“Kabinet dalam mesyuaratnya pada 26 Julai 2018 memutuskan untuk meneruskan pelaksanaan Program STR melalui Tender Konvensional Pra-Kelayakan untuk Pembinaan (Reka Bentuk oleh JKR Dilantik MIDT / MMKN / C / 6/2018 (31) bertarikh 2 Ogos 2018 ) yang telah disahkan oleh Menteri Kewangan II ketika itu, Dato Sri Wong Soon Koh yang turut hadir dalam mesyuarat tersebut.

Kenyataan berkenaan mengakui luas tanah Sarawak, kemudahan infrastruktur pembangunan perlu mengambil kira akses dan penyambungan kawasan ke pasaran eksport melalui pengembangan pautan ke pelabuhan dan lapangan terbang.

“Lebih daripada 60 peratus penduduk Sarawak tinggal di wilayah antara Kuching dan Sibu, dengan 3 pusat populasi utama, iaitu Kuching / Samarahan, Sri Aman / Betong dan Sibu / Sarikei. Cadangan pembinaan untuk menyiapkan Jalan Batang Kedua adalah infrastruktur penting yang dilakukan oleh Kerajaan Sarawak dengan anggaran kos projek berjumlah RM6 bilion.

“Objektif utama projek ini adalah STR dicadangkan akan mengurangkan jarak dan masa perjalanan dari Kuching ke Sibu dengan ketara seperti yang diringkaskan sepeeti dalam Jadual (jadual 1),” katanya.

Manakala STR yang dicadangkan akan mengurangkan jarak perjalanan dan waktu dari Kuching ke Betong dengan ketara seperti yang diringkaskan dalam Jadual 2.

Menurutnya STR yang dicadangkan memberikan sambungan yang cekap dengan; Menghubungkan hubungan yang hilang antara Sebuyau ke Simanggang melalui Lingga di bawah Pakej B1 & B2; dan Memberikan hubungan penting antara Jaringan Jalan Pantai dan Lebuh Raya Pan Borneo melalui Roban di bawah Pakej A5.

Selain itu, STR juga berfungsi untuk membuka koridor pembangunan baru di sepanjang Jaringan Jalan Pantai dan Jalan Trunk Kedua sambil menghubungkan ke koridor pembangunan utama lain yang ada iaitu, Taman Teknologi Tinggi Sama Jaya, Koridor Tenaga Diperbaharui Sarawak (SCORE), Tanjung Kawasan Pertumbuhan Ekonomi Manis (T-MEGA) dan juga Taman Perindustrian Samalaju; akhirnya mewujudkan rangkaian aktiviti sosio-ekonomi yang dipertingkatkan dan bersepadu.

“Pertimbangan terhadap pelaksanaan projek STR juga adalah untuk memastikan penglibatan dan penyertaan kontraktor tempatan yang diketuai oleh Sarawak serta penyertaan kontraktor Bumiputera yang berkesan dalam projek tersebut,

“Kesimpulannya, pelaksanaan projek STR adalah sebahagian daripada rancangan jangka panjang Kerajaan Sarawak untuk memperbaiki rangkaian infrastruktur jalan raya Sarawak yang memberi tumpuan dalam menjana peluang untuk pertumbuhan sosio-ekonomi, kawasan pertumbuhan ekonomi baru dan juga pengembangan teknikal Sarawak tempatan bakat dan untuk meningkatkan aktiviti sosio-ekonomi bandar-bandar utama dengan ketara.

“Rakyat yang tinggal di sepanjang kawasan pesisir pasti akan mendapat keuntungan dari peningkatan pendapatan dan dengan demikian meningkatkan taraf hidup ke tahap negeri-negeri kaya Malaysia pada tahun 2030, sambil menutup jurang pendapatan antara kawasan luar bandar dan bandar serta mengurangkan kemiskinan,” jelasnya.

See author's posts


Sylvester Stallone kongsi pengalaman hidup

MOLA LIVING LIVE episode terbaharu menampilkan aktor Hollywood Sylvester Stallone.

Bersama Dino Patti Djalal, Stallone bukan hanya berkongsi karier lakonannya sepanjang 45 tahun, tetapi dia juga menceritakan pengalaman hidupnya berada dalam industri filem yang telah diceburinya sejak 1974.

Kehadiran Sylvester ini tentu mengubati kerinduan peminat pada

pada sosok yang kerap menjadi ‘from zero to hero’ bermula filem Rocky Balboa, Rambo, hingga Expendables.

Pada usianya yang telah mencecah angka 75 tahun, Sylvester Stallone baharu sahaja menyelesaikan filem Expendables 4 bersama-sama dengan aktor Jason Statham, Dolph Lundgren dan  aktor Indonesia, Iko Uwais.

Berbeza dengan episode sebelum ini, kali ini, Dino bersendirian mengendalikan Mola Living Live bersama Stallone yang dihubungi secara langsung dari Amerika Syarikat.

Meskipun begitu perbualan mereka berlangsung hangat dan lancar sehingga tanpa sedar masa berlalu cepat.

Memulakan perbualan, Stallone menceritakan tentang masa mudanya di sekolah dan permulaan minatnya dalam lakonan. Menerusi lakonan, dia lebih menghormati realiti, dan dia sendiri sangat selesa di hadapan kamera.

“Saya akan berdiri di hadapan cermin selama berjam-jam dan kemudian saya akan mendapat bahagian yang berkaitan dengan adegan itu,” kata Stallone.

Di dunia ini, kata Stallone, seseorang boleh berpura-pura seperti fantasi, berpakaian seperti Superman, mengamalkan kehidupan yang kelihatan tidak realistik.

Untuk kejayaan dalam lakonan, Stallone memberikan beberapa pandangan yang menarik.

Menurutnya, seorang pelakon yang berjaya ialah seorang yang mampu menjalankan tugas, watak dan berkarya dengan baik dalam filem itu serta mampu menarik penonton yang ramai.

Untuk mencapainya, Stallone mengingatkan untuk fokus pada kekuatan diri dan bukan menjadi orang lain.

“Fokus pada kekuatan anda dan anda tidak melakukan apa yang dilakukan oleh pelakon lain yang mempunyai personaliti berbeza. Jangan cuba meniru orang,” kata Stallone.

Bercerita tentang kejayaan seorang Stallone tentunya tidak terlepas daripada watak Rocky Balboa.

Lelaki yang dilahirkan dengan nama sebenarnya Michael Sylvester Gardenzio Stallone itu memulakan kerjaya lakonan yang berjaya menerusi filem Rocky, sebuah filem aksi klasik yang ceritanya ditulis oleh Stallone sendiri malah telah menjadi popular untuk filem bertemakan ‘from zero to hero’ di dunia.

Sebagai penulis cerita Rocky, sejak awal Stallone merasakan dialah orang yang sesuai untuk memegang watak Rocky. Lebih-lebih lagi, dia tidak akan menjadi hero melainkan dia menulis cerita filemnya sendiri.

“Rocky, dia seorang yang sangat baik. Saya tahu dalam hati, jika ia diberikan kepada orang lain dan berjaya, saya akan menyesal. Oleh itu, Rocky adalah peluang saya, jika saya terlepas, saya akan kalah,” kata Stallone.

See author's posts


Sarawak berada pada landasan betul

KUCHING: Hampir RM10 bilion bajet yang diperoleh Sarawak untuk meningkatkan infrastruktur dan kemudahan di sini.

Menurut Ahli Dewan Undangan Negeri (ADUN) Batu Kawah, Dato Sri Sim Kui Hian, ini kali kedua Sarawak menerima bajet yang besar dan sebelum 2016, bajet kekal tidak melebihi RM6 bilion.

Katanya, semenjak Ketua Menteri Sarawak, Datu Patinggi Abang Johari Abang Openg mengambil alih, Sarawak menerima bajet yang besar.

Bajet yang dibentangkan kali ini merangkumi semua projek pembangunan kawasan bandar dan luar bandar.

“Bajet dibentangkan oleh Ketua Menteri ini akan membantu meringankan beban rakyat di mana kita sedang menghadapi cabaran yang seluruh dunia lalui iaitu Covid-19.

“Ketika pemerintahan Pakatan Harapan, kita tidak disediakan dana yang banyak dan banyak projek dibatalkan,” jelasnya, dalam sidang media di Dewan Undangan Negeri (DUN) Sarawak.

Dengan bajet yang besar ini, pelbagai kemudahan infrastruktur dapat dibina.

“Untuk pembangunan bandar termasuk isu trafik di kuching, pembinaan rumah mampu milik, skim pembelian dan penyewaan rumah, insuran kesihatan bagi mereka yang berumur 18 tahun ke bawah diharap dapat mengurangkan beban rakyat di kawasan bandar.

“Sarawak pada dasarnya berada di landasan yang betul untuk terus mempunyai menghasilkan pendapatan yang lebih besar supaya kita tidak lagi bergantung dengan bajet nasional.

“Dijangka menjelang 2023 hingga 2025, pendapatan Sarawak akan meningkat kepada RM 5 billion hingga ke RM10 billion,” tambahnya.

See author's posts


Perjelas dengan betul pembentukan Malaysia

LAWAS: Rakyat negara ini perlu memahami 5 prinsip Rukun Negara yang merupakan roh dan jiwa negara Malaysia.

Malah fakta sebenar pembentukan negara Malaysia juga mesti diperjelaskan agar difahami oleh semua rakyat.

Timbalan Ketua Menteri, Datuk Amar Awang Tengah Ali Hasan berkata, Perjanjian Malaysia 1963 (MA63) juga adalah sebagai sijil kelahiran negara Malaysia yang terdiri daripada Malaya, Sabah dan Sarawak.

Beliau yang juga Menteri Pembangunan Bandar dan Sumber Asli Kedua, Menteri Perdagangan Antarabangsa dan Industri, Terminal Perindustrian dan Menteri Pembangunan Usahawan Sarawak, mahu agar fakta pembentukan Malaysia itu dapat diperjelas dengan betul.

“Ini kerana masih ada rakyat hari ini yang masih kabur dan tidak faham tentang penubuhan Malaysia,” katanya ketika merasmikan program Merdeka@Komuniti Daerah Lawas di Hotel Seri Malaysia di sini semalam.

Hadir sama wakil Pengarah Penerangan, Normah Jaafar, Dato Dayang Morliah Datuk Awang Daud, Residen Bahagian Limbang, Ir Ahmad Denney, Pegawai Daerah Lawas, Ladin Atok dan kenamaan tempatan lainnya.

Awang Tengah mengingatkan rakyat tentang kejayaan warga negara Malaysia yang mencapai kejayaan di peringkat antarabangsa dalam berbagai bidang termasuk ekonomi.

Pada masa sama, Awang Tengah menjelaskan mengenai melanjutkan arahan PKPP sehingga 31 Disember sebagai satu bukti keprihatinan pemimpin negara agar rakyat terus selamat daripada wabak Covid-19.

Ini adalah satu tindakan bertanggungjawab dalam usaha mengekang penularan dan memastikan rakyat membudayakan norma baharu menghadapi wabak Covid-19, katanya.

Oleh itu Awang Tengah menyeru seluruh rakyat supaya mensyukuri dan mengisi kemerdekaan dengan menjadi rakyat bermaruah dan lebih berjaya. Sementara itu, katanya, rakyat harus ingat tiga tarikh keramat iaitu 22 Julai sempena penurunan kuasa pemerintahan sendiri kerajaan Sarawak daripada belenggu penjajahan diikuti 16 September yang terbentuknya negara Malaysia dan 31 Ogos sempena kemerdekaan negara yang diperakui oleh negara.

Oleh Adeng Edrus

See author's posts


Akhiri kemarau lima tahun

BEREGU campuran profesional negara, Tan Kian Meng-Lai Pei Jing mengakhiri kemarau lima tahun tanpa gelaran apabila muncul juara kejohanan badminton Terbuka Korea semalam.

Lebih manis, pasangan Malaysia itu meraih kejuaraan tersebut selepas menewaskan gandingan tuan rumah Ko Sung Hyun-Eom Hye Won dalam aksi final yang berlangsung selama 50 minit di Stadium Palma, Suncheon.

Merupakan pertemuan kali ketiga buat kedua-dua pasangan itu, Kian Meng-Pei Jing beraksi cemerlang untuk melebarkan rekod dua kemenangan sebelum ini apabila sekali lagi menundukkan pasangan Korea Selatan itu dengan straight set.

Turun selaku wakil negara yang masih meneruskan cabaran pada kejohanan itu, Kian Meng-Pei Jing ternyata unggul apabila sentiasa berada di hadapan sebelum mencatat kemenangan 21-15 di set pertama.

Ketinggalan satu set, Sung Hyun-Hye Won cuba bangkit di set kedua untuk mengheret perlawanan ke set penentuan, namun usaha mereka gagal apabila pasangan Malaysia itu terus mendominasi perlawanan untuk merekodkan kemenangan 21-18.

Kemenangan tersebut sekali gus menyaksikan Kian Meng-Pei Jing muncul beregu Malaysia pertama meraih gelaran di Terbuka Korea.-Bernama

See author's posts


Korban Covid-19 cecah 876,000

AMERIKA SYARIKAT: Angka kematian global Covid-19 meningkat lebih 5,000 kes dalam tempoh 24 jam.

Statistik Johns Hopkins University menunjukkan jumlah kumulatif kematian global kini mencecah angka lebih 876,000 kes.

Amerika Syarikat (AS) kekal merekodkan jumlah kematian tertinggi dengan lebih 188,000 kes.

Ini diikuti Brazil dengan 125,000 kes.India dan Mexico masing-masing merekodkan angka korban Covid-19 69,000 dan 66,000 kes.

Turut mencatatkan angka korban yang tinggi ialah United Kingdom dengan 41,000 kes.

Sementara itu, Itali dan Perancis pula masing-masing merekodkan lebih 35,000 dan 30,000 kes.

Manakala Sepanyol dan Peru berkongsi 29,000 angka kematian.Negara terakhir merekodkan angka korban melebihi 20,000 ialah Iran dengan 22,000 kes.

Lain-lain negara masih merekodkan angka korban di bawah 20,000 kes.-AFP

See author's posts


Jangan guna tuba, racun ikan

LAWAS: Aktiviti meracun dan menuba ikan di sungai bukan sahaja merosakkan ekosistem, tetapi boleh menyebabkan kepupusan berbagai spesis ikan dan hidupan sungai.

Timbalan Ketua Menteri Datuk Amar Haji Awang Tengah Ali Hassan melahirkan rasa kesal dan marah apabila dimaklumkan mengenai wujudnya aktiviti menuba dan meracun ikan di Sungai Sundar.

Beliau yang juga Menteri Pembangunan Bandar dan Sumber Asli Dua, Menteri Perdagangan Antarabangsa dan Industri, Terminal Perindustrian Dan Menteri Pembangunan Usahawan Sarawak memberitahu media selepas melepaskan 100 ribu ekor anak udang di Sungai Sundar baru-baru ini.

Seterusnya beliau meminta penduduk kampung untuk melaporkan terus kepada pihak berkuasa jika mendapati ada aktiviti menuba ikan di sungai di Sundar.

“Usah takut untuk melaporkan perbuatan yang boleh memusnahkan semua hidupan sungai.

Perbuatan ini bukan sahaja tidak bermoral tetapi memusnahkan sumber rezeki nelayan sungai,” tambahnya.

Awang Tengah menyeru semua penduduk kampung untuk bekerjasama dengan pihak berkuasa memelihara sumber rezeki mereka di sungai.Hadir sama ialah ADUN Batu Danau Paulus Palu Gumbang, Residen Bahagian Limbang Ir Ahmad Denney Ahmad Fauzi, Pegawai Pertanian Bahagian Limbang Japaruddin bin Ali, Pegawai Daerah Lawas Ladin Atok.

Oleh Adeng Edrus

See author's posts


Penunggang motosikal cedera

MIRI : Seorang penunggang motosikal cedera selepas terlibat kemalangan dengan sebuah kereta di Jalan Taman Bulatan di sini, semalam.

Kejadian berlaku kira-kira 11.30 pagi ketika mangsa berusia lingkungan 30-an dikatakan dalam perjalanan dari arah Krokop menghala ke Bulatan Saberkas.

Kemalangan dipercayai berlaku apabila sebuah kereta dari arah bertentangan tiba-tiba membelok masuk ke simpang menyebabkan mangsa tidak sempat mengelak lalu melanggar bahagian pintu belakang sebelah kanan kereta berkenaan.

Akibat kemalangan itu, penunggang motosikal terbabit mengalami kecederaan di bahagian tangan kiri manakala pemandu kereta berkenaan tidak mengalami sebarang kecederaan.

Mangsa cedera kemudiannya dihantar ke Hospital Miri dengan menggunakan ambulans untuk menerima rawatan lanjut.

See author's posts


Casimero pertahan tali pinggang Bentam WBO

PETINJU Filipina, John Riel Casimero dari Filipina berjaya mempertahankan tali pinggang kelas Bentam Pertubuhan Tinju Antarabangsa (WBO) miliknya buat pertamakan selepas menumpaskan petinju Ghana Duke Micah pada pusingan ketiga pertarungan dalam merebut  gelaran tersebut di Connecticut.

Petinju berusia 30 tahun dari Leyte mendominasi Micah dengan siri tumbukan padu di bahagian badan sebaik mengatur rentak sejurus loceng pemulaan perlawanan dibunyikan ketika pertarungan yang berlansung di Mohegan Sun Arena di Uncasville.

Casimero yang memiliki kelebihan 30-4 dengan 21 knockout mengasak dan membemberikan Micah kesukaran untuk membalas serangan pada pusingan kedua sehingga menyebabkan petinju Ghana itu tersungkur.

Micah berjaya bertahan sehingga pusingan ketiga namum dengan Casimero yang merasakan kemenangan hampir menjadi miliknya melancarkan serangan awal menerusi tumbukan uppercut kiri dikut sebelah kanan sebebum pengadil campur tangan menghentikan perlawanan tersebut. Dominasi Casemiro terdu deberi tumpuan dengan statistik pasca-pertarungan apabila berjaya melepaskan 44 tumbukkan padu dan tepat ke badan sementara Micah hanya berjaya melakukan empat tumbukkan tepat. -AFP

See author's posts


Tunjuk kemaluan, lelaki diperintah jalani hukuman wajib

KUCHING: Seorang lelaki tempatan dikenakan perintah kehadiran wajib selama tiga bulan dengan agregat 4 jam sehari dengan jaminan RM100 tanpa penjamin oleh Mahkamah Majistret di sini, hari ini.Ia adalah susulan kesalahan berkelakuan tidak senonoh di tempat awam dengan menunjukkan kemaluannya semasa berada di sebuah tokong, Batu Kawa pada 8 Mei lalu.Pesalah, Chang Chee Hiong, bekerja sebagai penternak ikan mengaku bersalah atas satu pertuduhan yang dibacakan jurubahasa di hadapan Majistret Zaiton Anuar.Mengikut pertuduhan, dia didakwa di bawah Seksyen 28 Ordinan Kesalahan-Kesalahan Kecil Sarawak 1958, yang memperuntukkan hukuman penjara sehingga 14 hari atau denda RM100 jika sabit kesalahan.Berdasarkan fakta kes, pengadu yang merupakan pengerusi tokong menerima satu hantaran video daripada salah seorang daripada orang awam mengenai perbuatan tertuduh yang bermain dengan kemaluannya di hadapan tokong berkenaan.Pengadu kemudian membuat laporan polis untuk tindakan dan siasatan lanjut, seterusnya membawa kepada penahanan tertuduh pada hari yang sama.Hasil siasatan mendapati tertuduh telah melakukan perbuatan tidak senonoh di tempat awam dengan mengeluarkan kemaluannya sambil memegang dan meraba semasa berdiri di hadapan sebuah tokong di Batu Kawa.Pendakwaan kes dikendalikan oleh Pegawai Pendakwa Inspektor Merylene Lindan Andrew Mang, manakala tertuduh tidak diwakili peguam.

Oleh NICKELYSON LAKUN

See author's posts


573 rumah diancam banjir

KUCHING: Hujan lebat yang berlarutan sejak semalam menyebabkan banyak rumah di kawasan Kampung Bintawa Hilir dinaiki air.

Menurut Ketua Kaum Kampung Bintawa Hilir, Sulaiman Shari, beliau khuatir jika keadaan ini berterusan, Pusat Perpindahan Sementara (PPS) berdekatan mungkin tidak mampu untuk menampung penduduk yang terjejas kerana terlalu ramai.

“Di sebelah Bintawa Hilir sahaja terdapat 573 rumah dan saya takut kalau keadaan ini berterusan, dewan yang disediakan sekarang belum cukup untuk menampung ahli keluarga rumah yang terjejas.

“Kita lihat air masih naik di beberapa kawasan, namun buat masa sekarang, keadaan masih terkawal kerana banjir belum sampai ke jalan raya,” katanya ketika ditemui di PPS Dewan Sekolah Matu Baru di sini semalam.

Beliau merasa sedikit lega kerana bantuan daripada Jabatan Kebajikan Sarawak, Bomba, Baitumal, Angakatan Pertahanan Awam Malaysia (APM) dan beberapa agensi lain telah turun untuk membantu mereka yang terjejas.

Menurut jurucakap APM, Lt. (PA) Mahathir Mohd Isa, sehingga jam 12 tengah hari semalam sebanyak 42 keluarga telah dipindahkan ke PPS yang telah disediakan di sekitar Kuching.

“Pihak APM ingin menasihatkan kepada semua penduduk supaya mematuhi dan mengikuti informasi daripada pihak berkuasa.

“Kita juga berharap agar semua penduduk yang terjejas dan dipindahkan ke PPS yang telah disediakan untuk mematuhi Prosedur Operasi Standard (SOP) yang telah disediakan sepanjang berada di sini,” jelasnya ketika di temu ramah di PPS Dewan Sekolah Matu Baru semalam.

Pada masa yang sama beliau turut mengingatkan ibu bapa untuk memantau anak masing-masing agar mereka tidak bermain di kawasan banjir kerana khuatir akan keselamatan mereka ekoran kadar hujan yang masih meningkat.

Oleh ASYRAF HALIM

See author's posts


Roglic kekal pendahulu, Anderson juara peringkat

PRIMOZ Roglic kekal sebagai pendahulu perlumbaan Tour de France ketika saingan hanya berbaki dua peringkat sebelum ditamatkan dalam perlumbaan yang menyaksikan pelumba Denmark, Soren Kragh Andersen menguasai peringkat ke-19.

Sam Bennett melangkah lebih jauh dalam perjuangan untuk menyarung jersi hijau dengan mengalahkan pesaingnya Peter Sagan, yang gagal dalam dua perlumbaan untuk mengalahkan perlumba Ireland itu.

Pelumba Sunweb , Andersen muncul pemenang di Lyon minggu lalu dengan cara yang sama mengatur strategi dari jarak 3km dan mula menyerang ketika perlumbaan berbaki 16km untuk ditamatkan.

“Saya telah membuktikan diri saya dalam perlumbaan terhebat di dunia,” kata Andersen. “Saya fikir ‘suci’ saya telah memenangi dua peringkat dalam Jelajah yang sama.”

“Ini adalah hasil dari semua pekerjaan yang telah kami lakukan di Sunweb sejak dua atau tiga tahun yang lalu,” katanya.

Pasukan Jumbo meneruskan dominasi perlumbaan untuk kemenangan keseluruhan Tour de France dengan Roglic  mengekalkan kelebihan 57 saat ke atas rakan senegaranya dari Slovenia, Tadej Pogacar.

Duo itu menghadapi  sesi percubaan masa individu yang sangat dinanti-nantikan pada Ahad , yang menampilkan Kategori 1 Gunung yang mana Pogacar, 21, berjanji untuk mengalahkan Roglic.

Pelumba yang lebih muda itu baru-baru ini melakukan percubaan masa untuk rekod kebangsaan Slovenia.

“Sejauh ini sangat baik. Lebih baik lagi kerana saya menyimpan tenaga saya untuk hari yang lebih besar,” kata Roglic.

“Saya tahu bagaimana saya akan menangani perlumbaan esok (Ahad). Saya merasa sihat dan saya cukup gembira mengenainya.”

Penolong pengurus pasukan Jumbo, Merijn Zeeman tidak akan berada di sana untuk Roglic.

Zeeman diusir dari siri jelajah pada Khamis kerana mengancam dan menghina pasukan kawalan perlumbaan yang memeriksa basikal Roglic.

“Kami tidak senang dengan itu. Ini tidak baik untuk kami.

” Saya tidak berada di sana ketika semua ini berlaku, tetapi tidak bagus kerana dia tidak boleh berada di sini lagi, “kata Roglic.

Setelah tiga hari naik dan turun pergunungan Alpine, peringkat  ke-19 digambarkan sebagai hari yang mudah bagi keseluruhan  perlumba dan perkara itu jelas terbukti ketika perlumbaan terbabait berlansung.-AFP

See author's posts


9 juta penduduk dikurung akibat Covid-19

BEIJING: China mengenakan perintah berkurung terhadap sembilan juta penduduk di bandar Shanyang yang berjiran dengan wilayah Liaoning bermula semalam.

Pihak berkuasa kesihatan China merekodkan sebanyak 4,770 kes jangkitan baharu di seluruh negara, dengan peningkatan mendadak di wilayah Jilin.

Sebanyak 47 kes baharu direkodkan di Shenyang, menyaksikan penduduknya tidak dibenarkan keluar jika tidak menunjukkan bukti negatif Covid-19 dalam tempoh 48 jam.

Sebelum ini, beberapa bandar dan wilayah sudah pun dikenakan perintah berkurung ketika China merekodkan peningkatan kes dalam tempoh dua tahun.

Malah, China turut merekodkan dua kematian pertama dalam tempoh tersebut.

Polisi China untuk mengekalkan sifar Covid-19 juga dilihat semakin tersasar jauh. – AFP

See author's posts


Setiap NGO main peranan penting

KUCHING: Setiap pertubuhan di peringkat kampung memainkan peranan penting dalam memupuk perpaduan sedia terjalin supaya masyarakatnya hidup aman sejahtera.

Ahli Dewan Undangan Negeri (ADUN) Demak Laut, Dr Hazland Abang Hipni berkata adalah penting bagi setiap penduduk kampung menyertai dan menganggotai pertubuhan untuk bersama-sama membina masyarakat yang sejahtera.

“Pertubuhan di peringkat kampung amat penting kerana ia boleh memperkukuhkan perpaduan yang sedia terjalin dan menganjurkan pelbagai aktiviti berbentuk pendidikan, kebudayaan, sosial, akhlak, kebajikan dan moral penduduk kampung.

“Selain itu, ia juga dapat meningkatkan peranan penduduk dalam mencegah kegiatan yang tidak sihat dan memupuk sifat bertangungjawab dan disiplin di kalangan masyarakat,” katanya ketika ditemui selepas menyampaikan Sumbangan Tahunan kepada Tabika Kemas Kampung Goebilt, Kawasan Rukun Tetangga Kampung Goebilt dan RELA Kampung Goebilt, di sini baru-baru ini.

Tambah Dr Hazland lagi, pertubuhan atau lebih dikenali sebagai pertubuhan bukan kerajaan (NGO’s) turut memainkan peranan sebagai perantara antara pihak berkuasa dengan penduduk kampung.

“Pertubuhan juga memupuk gaya hidup sihat dan menjadi pengantara yang terbaik dengan pihak berkuasa dalam menjaga keselamatan dan harta benda penduduk.

“Justeru, peranan pertubuhan seperti Jawatankuasa Kemajuan dan Keselamatan Kampung (JKKK), Kawasan Rukun Tetangga (KRT), Pertubuhan Belia Kebangsaan Bersatu Sarawak (Saberkas),  Kawasan Kejiranan Mesra (KJM), Ahli Jawatankuasa Masjid dan Surau, dan sebagainya sangat penting,” tambahnya.

Oleh Nur Ain Otsman

See author's posts


ITO bakal lancar bantuan web, aplikasi bagi pacu perjalanan tuntutan motor digital negara

KUALA LUMPUR: Kebanyakan penanggung insurans dan pengendali takaful (ITO) dijangka melancarkan penyelesaian Bantuan Tepi Jalan Digital atau DRA melalui laman sesawang dan aplikasi mudah alih pada 2023 – 2024 dalam memacu perjalanan tuntutan motor digital negara, kata Bank Negara Malaysia (BNM).

Berdasarkan Laporan 2022 yang dikeluarkan BNM, langkah itu akan membolehkan pelanggan menguruskan semua aspek proses tuntutan mereka dengan mudah melalui aplikasi tersebut, dari saat kemalangan dimaklumkan kepada ITO sehinggalah penerimaan kenderaan yang telah dibaiki.

“Dalam kalangan ITO, penggunaan teknologi secara lebih meluas seperti telematik, analisis data serta automasi proses akan meningkatkan lagi kepantasan, kecekapan dan ketepatan proses tuntutan di samping mengawal penipuan dengan lebih berkesan,” katanya.

BNM percaya penyelesaian digital dapat mengatasi pelbagai kesukaran yang wujud dalam proses tuntutan insurans dan takaful motor di Malaysia kerana pengguna terdedah pada amalan yang memudaratkan di tempat kemalangan atau kenderaan rosak.

“Pihak tidak bertanggungjawab yang muncul di tempat kejadian sering mengambil kesempatan terhadap mangsa kemalangan. Mereka mungkin mendesak mangsa membenarkan kenderaan mereka ditunda tanpa memaklumkan kepada ITO yang berkenaan, atau berurusan dengan pihak yang tidak diketahui bagi mengendalikan aspek-aspek tuntutan.

“Mangsa mungkin dikehendaki membayar fi untuk tindakan tersebut. Kenderaan rosak yang ditunda ke bengkel yang tidak diketahui reputasinya boleh meningkatkan kebimbangan tentang keselamatan berikutan penggunaan alat ganti yang tidak tulen atau kerja pembaikan yang tidak mencapai standard,” kata BNM.

Amalan yang tidak sihat ini akhirnya turut menyumbang kepada risiko penipuan insurans yang lebih besar dan tuntutan yang agak tinggi akibat kos pembaikan dan alat ganti yang ditokok tambah.

Selain itu, proses tuntutan secara manual dalam kalangan ITO sering kali menyebabkan masa yang lama terpaksa diambil untuk meluluskan dan menyelesaikan tuntutan.

Justeru, BNM menyeru ITO untuk menambah baik pengalaman serta hasil tuntutan pelanggan dengan beralih kepada penyelesaian digital agar sejajar dengan aspirasi yang digariskan dalam Pelan Sektor Kewangan 2022–2026.

Katanya, usaha ITO untuk mendidik pengguna tentang DRA serta menggalakkan penggunaannya akan turut dipergiat bagi meningkatkan kesedaran dan keupayaan pelanggan dalam menguruskan proses tuntutan. – Bernama

See author's posts


Sepanyol ‘ratah’ Ukraine

ANSU Fati mengumumkan kedatangannya dalam bola sepak antarabangsa semalam setelah menjadi pencetak gol termuda dalam sejarah pasukan kebangsaan Sepanyol dalam kemenangan 4-0 ke atas Ukraine yang membolehkan mereka menduduki tangga teratas kumpulan Liga Negara UEFA mereka.

Penyerang Barcelona, Fati meletakkan Sepanyol tiga gol di depan setelah hanya 31 minit dalam pertembungan Kumpulan 4 Liga A, Kumpulan 4 di Stadium Alfredo di Stefano di Madrid yang kosong dengan jaringan individu yang menarik dalam permulaan pertama yang menakjubkan untuk negara angkatnya.

Setelah memenangi sepakan penalti yang disempurnakan oleh kapten Sergio Ramos hanya dua minit setelah sepak mula, dia boleh menjaringkan gol hanya beberapa minit sebelum menjaringkan sepakan penalti apabila tendangan gunting jarak dekatnya dikeluarkan daripada garisan gol ketika ia kelihatan seperi masuk ke dalam gawang Jaringan Fati muncul hanya tiga minit selepas Ramos meletakkan Spanyol dua gol di depan dengan tandukan cantik hasil hantaran lintang Dani Olmo. Pemain gantian Ferran Torres melenkapkan jaringan lima minit sebelum tamat.

Kemenangan mudah itu membolehkan Sepanyol menduduki tangga teratas Kumpulan 4 dengan empat mata, satu di depan lawan mereka Ahad lepas tetapi yang lebih penting lagi dua mata di depan Jerman yang diikat 1-1 buat kali kedua, kali ini dengan Switzerland.

Terdahulu pada itu Rusia meneruskan permulaan kuat mereka dalam Liga B dengan kemenangan 3-2 ke atas Hungary di Budapest yang boleh menjadi kurang tegang sekiranya mereka tidak memperlahakan rentak ketika mendahului dengan tiga gol.

Bagaimanapun, Rusia bertahan untuk mencatat kemenangan kedua daripada dua perlawanan dan menduduki tempat teratas dalam Kumpulan 3, tiga mata di hadapan pasukan Hungari. – AFP

• LIGA NEGARA UEFA

See author's posts


Dana MRP, bakul makanan untuk komuniti Cina Mukah

MUKAH: Sejumlah  144 Bakul Makanan telah diserahkan kepada  Ketua Isi Rumah (KIR)  dalam kalangan komuniti Cina di daerah ini  pada Selasa lalu.

Sumbangan tersebut  adalah daripada  Timbalan Menteri Di Jabatan Perdana Menteri Hal Ehwal Sabah Dan Sarawak merangkap Ahli Parlimen Mukah,  Dato  Hanifah Hajar Taib.

Acara simbolik penyerahannya  yang dilakukan oleh beliau sendiri telah diadakan pada tengah hari tersebut di Bangunan Persatuan Foochow Bahagian Mukah di sini.

Pada majlis ringkas itu, Hanifah juga menyampaikan geran Projek Kecil Luar Bandar (MRP) sebanyak RM15,000  kepada Persatuan Cina Bersatu  Bahagian Mukah.

Kedua-dua sumbangan tersebut telah disampaikan kepada Penghulu Henry Lee Liong Ing, yang mewakili komuniti Cina tempatan.

Turut hadir di majlis ini ialah Setiausaha Politik Kepada Ketua Menteri, Kenil Jaraiee, Pengerusi Persatuan Foochow Mukah, Kapitan Ting Siew Leong, Kapitan Kang Boon Eong, dan Pegawai Khas Ahli Parlimen Mukah, Rosli Sopok.

Terdahulu daripada itu,  Hanifah dan rombongan ke Kampung Sungai Pegei, KampungTellian  Laut, Kampung  Datuk  dan disusuli dengan di Skim Penempatan Semula Kala Lama juga menyerahkan bakul makanan dan geran.

Beliau turut  menyediakan lebih  15,500 Bakul Makanan untuk diagih kepada  KIR di penempatan penduduk kawasan Parlimen 213  yang merangkumi Dewan Undangan Negeri (DUN)  Dalat, Tellian dan Balingian.

Bakul Makanan itu mengandungi beras, biskut, mi segera,  bihun, gula, garam, kopi, teh, kari ayam  dan sardin yang bernilai keseluruhan RM50 bagi setiap bakul.

Bantuan bakul makanan di bawah Pakej Perlindungan Rakyat dan Peimulihan Ekonomi (PEMULIH)  bagi Sarawak berkenaan ialah untuk meringankan sedikit beban yang dihadapi penduduk berikutan pandemik Covid-19 ini.

Oleh Henry B Siyu

See author's posts


Dasar kuarantin penuh dikekalkan

KUCHING: Sarawak tetap mengekalkan dasar kuarantin penuh selama 14 hari bagi rakyat yang kembali ke negeri ini.

Timbalan Ketua Menteri, Datuk Amar Douglas Uggah Embas menegaskan, dasar yang menetapkan sekembalinya seseorang individu dari luar atau dalam negara harus dikuarantin selama 14 hari di pusat kuarantin atau hotel kekal.

“Di KL (Kuala Lumpur) sekarang rakyat Malaysia balik dari luar negara cuma akan diambil ujian RTK (Rapit Test Kit) selepas itu (menjalani) kuarantin di rumah sendiri.

“Tetapi Sarawak masih mensyaratkan mana-mana warga negeri ini yang balik dari luar negara mesti di kuarantin penuh,” tegasnya.

Uggah yang juga Pengerusi Jawatankuasa Pengurusan Bencana Negeri Sarawak (JPBNS) berkata demikian kepada pemberita selepas mengadakan Walkabout bagi menyaksikan pelaksanaan COVIDTrace di sekitar AEON MALL Kuching Central di sini semalam.

Uggah mengakui dasar kuarantin penuh yang ditetapkan oleh Kerajaan Sarawak itu berupaya membantu Sarawak mengesan kes-kes positif sebelum ini.

“Kalau tidak (kuarantin penuh) dan individu berkenaan hanya menjalani kuarantin di rumah, kita tidak tahu ke mana dia akan pergi,” ujarnya dan menegaskan, keadaan berkenaan akan menggugat masyarakat lagi.

Beliau merujuk beberapa kes sebelum ini berkaitan beberapa individu baharu pulang dari Mexico ke Bintulu dan seorang rakyat yang balik dari Tunisia telah positif sebelum ini pernah membohongi pihak berwajib.

“Nasib baik kita kekalkan dasar kuarantin penuh mereka selama 14 hari,” ujarnya sambil mendedahkan segelintir keluarga merasakan tidak wajar tindakan kuarantin penuh berkenaan.

Uggah bertegas lagi dasar berkenaan adalah demi menjaga keselamatan dan kesihatan ahli keluarga individu berkenaan juga. Terdahulu Uggah diiringi Menteri Perumahan dan Kerajaan Tempatan, Dato’ Sri Sim Kui Hian mengunjungi premis-premis di dalam AEON Mall untuk melihat sendiri pelaksanaan aplikasi COVIDTrace diamalkan di pusat membeli-belah tersebut.

Oleh Diyana Samsuddin

See author's posts


Industri minyak, gas alami era penggabungan mega

KUALA LUMPUR: Impak pandemik Covid-19 ke atas industri minyak dan gas, ditambah dengan aktivisme agenda hijau, boleh mendorong penggabungan dan penyatuan mega dalam kalangan syarikat utama industri ini, kata Penganalisis AmInvestment Bank Bhd, Alex Goh.

Beliau berkata, pemegang saham dan aktivisme agenda hijau semakin mempengaruhi syarikat minyak utama untuk beralih daripada bahan api fosil dengan pelan meningkatkan tenaga boleh diperbaharu sebanyak 6.4 kali ganda kepada 45 gigawatt (GW) seiring jumlah perbelanjaan modal yang dirancang sebanyak AS$200 bilion (kira-kira RM828 bilion) menjelang 2030, daripada tujuh GW pada masa ini.

“Semua syarikat minyak utama, kecuali Exxon Mobil buat masa ini, komited untuk mencapai pelepasan karbon sifar bersih menjelang 2050 dengan rancangan menjual pelaburan minyak dan gas luar negara masing-masing. Ini boleh mewujudkan satu era penggabungan dan penyatuan besar-besaran,” katanya berasaskan Sidang Kemuncak Tahunan Maya Asia-Pasifik 2020 oleh Rystad Energy.

Rystad Energy merupakan syarikat perisikan perniagaan dan penyelidikan tenaga bebas berpangkalan di Norway yang menyediakan perkhidmatan analisis data dan perundingan kepada industri minyak dan gas.

Petroliam Nasional Bhd (Petronas) dan Yinson Holdings Bhd telah melabur dalam tenaga solar.

Peralihan kepada tenaga boleh diperbaharu itu mula dilaksanakan sejak tiga tahun lepas dengan Petronas mengendalikan kapasiti solar 448 megawatt (MW) di India dan Asia Tenggara selain sedang membangunkan 212 MW lagi.

Di Malaysia, Petronas mengoperasikan dan membangunkan kapasiti solar 50 MW, sebahagiannya untuk bekalan kepada 15 pasar raya Tesco.

Antara penyedia perkhidmatan tempatan, hanya Yinson yang mengambil langkah berani dengan melabur AS$30 juta (RM124 juta) bagi pegangan ekuiti sebanyak 95 peratus dalam Rising Son Energy, yang memiliki ladang solar 160 MW di Fasa II Bhadla Solar Park, Rajasthan, India.

Goh berkata, pertambahan semula janji niaga penggabungan dan pengambilalihan hiliran sememangnya dijangkakan berikutan kekurangan aktiviti pada separuh pertama 2020 dengan Chevron membeli Nable Energy pada AS$13 bilion (RM54 bilion) Julai tahun ini.

Langkah korporat dijangka diambil dengan Exxon Mobil merancang untuk menjual aset di United Kingdom, Jerman, Australia, Indonesia, Vietnam dan Malaysia.

Beliau berkata, Repsol dan Petrofac juga merancang untuk menamatkan operasinya di Malaysia.

Beliau berkata, Rystad menjangkakan kes Covid-19 meningkat sebanyak lima kali ganda semasa musim sejuk pada November hingga Disember tahun ini berikutan keimunan kelompok tidak akan dapat dicapai.

Memandangkan strategi realistik adalah hanya menunggu vaksin yang boleh diberikan di peringkat global dalam tempoh lapan hingga 24 bulan maka teknologi baharu serta tingkah laku yang disesuaikan akan terus memberi kesan struktural jangka panjang ke atas penggunaan tenaga.

“Permintaan harian terhadap minyak di peringkat dunia dijangka susut sebanyak 18 juta tong pada 2020 walaupun trafik harian di jalan raya global menunjukkan pertambahan pada September, disokong oleh keadaan China dan negara Asia lain yang hampir kembali normal,” katanya.

Beliau berkata Rystad memberi amaran mengenai senario gelombang kedua yang akan mengurangkan lagi pengeluaran sebanyak empat juta tong sehari menjelang akhir tahun ini.

“Pandemik viral ini akan memberi impak negatif bersih ke atas permintaan minyak global sehingga 2025, dengan kira-kira 0.9 juta tong sehari di bawah paras pra-Covid-19, selepas susut 24 juta tong pada April tahun ini,” katanya. – Bernama

See author's posts


Sokongan rakyat lancarkan pembangunan

TRUSAN: Landskap luar bandar Sarawak mampu dibangunkan dalam tempoh yang pantas jika rakyat terus menyokong kerajaan yang perihatin di peringkat persekutuan.

Timbalan Menteri Kementerian Pembangunan Luar Bandar (KPLB) Malaysia, Dato Henry Sum Agong menjelaskan bahawa rakyat perlu sedar bagaimana janji manis tidak berasas telah menyaksikan Sarawak dan kawasan luar bandar lainnya diabaikan selama 22 bulan.

Beliau yang juga Ahli Parlimen Lawas menyatakan demikian semasa Perasmian Rumah Pusat Kebudayaan Suku Kaum Tagal di Long Tengoa Trusan oleh Menteri Pelancongan, Seni dan Budaya Malaysia, Dato’ Sri Hajah Nancy Syukri semalam.

Seterusnya Henry Sum memberitahu bahawa Kerajaan Persekutuan telah meluluskan pembinaan jalan ke Long Ibau beserta sebuah jambatan yang akan dilaksana tidak lama lagi.

Ini membuktikan kerajaan Perikatan Nasional (PN) amat serius dalam melihat keperluan rakyat di luar bandar.

Kerjasama antara PN dan GPS yang mana bukan parti komponen telah menyaksikan banyak perubahan berjaya dibawa ke Bumi Kenyalang.

Pelantikan ramai menteri dan timbalan menteri daripada Sarawak juga membukti usaha Kerajaan Persekutuan berusaha keras merapatkan jurang pembangunan antara kedua wilayah.

“Hari ini kita dapat bertemu sendiri Menteri Pelancongan Malaysia yang juga anak jati Sarawak yang amat kuat bekerja. Hubungan erat antara menteri dan rakyat di Sarawak ternyata banyak menguntungkan rakyat akar umbi melalui perlaksanaan berbagai projek dan program pembangunan daripada kerajaan persekutuan dan Sarawak,” jelasnya.

Henry Sum juga menegaskan kerajaan GPS dan PN tidak akan berjanji kosong sebaliknya mengotakan segala janji secara satu persatu demi keperihatinan kepada rakyat.

Oleh Adeng Edrus

See author's posts